qundao/data-zh-poetry huggingface dataset:
頌石頭和尚草菴歌·其三
作者：釋印肅
朝代：宋

飯了從容圖睡快，杲日麗天無可曬。
薄𠜱輕霧沒虛空，飽塞虛空全不奈。
頌石頭和尚草菴歌·其三〇
作者：釋印肅
朝代：宋

廓達靈根非向背，不關南岳與天台。
父母未生前一著，香嚴擊竹始迷開。
頌石頭和尚草菴歌·其三一
作者：釋印肅
朝代：宋

遇祖師，不契玄機道愈疎。
靈知不是目前法，目前無法可名模。
頌石頭和尚草菴歌·其三七
作者：釋印肅
朝代：宋

萬般解，筆寫石鎸處處賣。
不將一字與人依，露迥迥兮赤灑灑。
頌石頭和尚草菴歌·其三三
作者：釋印肅
朝代：宋

結草爲菴莫生退，百鳥銜花也不來。
花開還被風吹落，不得春風花不開。
頌石頭和尚草菴歌·其三九
作者：釋印肅
朝代：宋

欲識菴中不死人，幾迴昏暗又天明。
明暗不來渠不動，周天匝地等空平。
頌石頭和尚草菴歌·其三二
作者：釋印肅
朝代：宋

親訓誨，鈍斧開山百雜碎。
不求諸聖入玄宗，雪點紅爐方稱對。
頌石頭和尚草菴歌·其三五
作者：釋印肅
朝代：宋

擺手便行且無罪，汝等參方莫錯會。
千古萬古一光明，不動遍周塵剎海。
頌石頭和尚草菴歌·其三八
作者：釋印肅
朝代：宋

只要教君長不昧，觸目無邊無對待。
行住坐卧是誰來，提却蔓菁覓菘菜。
頌石頭和尚草菴歌·其三六
作者：釋印肅
朝代：宋

千種言，修多羅教沒蹄筌。
魚兔得時非在說，商人到岸不須船。
頌石頭和尚草菴歌·其三四
作者：釋印肅
朝代：宋

百年拋却任縱橫，隻履西歸表不生。
來往本無常湛寂，心心相印號傳燈。
頌石頭和尚草菴歌·其九
作者：釋印肅
朝代：宋

世人住處我不住，布施生天終陷墜。
靈光獨耀更無餘，未達凡夫開眼睡。
頌石頭和尚草菴歌·其二
作者：釋印肅
朝代：宋

吾結草菴無寶貝，日劫相陪誰曉會。
只緣窮子不歸家，未免出頭來捏怪。
頌石頭和尚草菴歌·其二〇
作者：釋印肅
朝代：宋

基址堅牢以爲最，百億輪鎚擊不開。
定慧圓明非我所，方知達磨不曾來。
頌石頭和尚草菴歌·其二一
作者：釋印肅
朝代：宋

青松下，珊珊遍地誰知價。
無限聰明只道空，問說真空沒命怕。
頌石頭和尚草菴歌·其二七
作者：釋印肅
朝代：宋

休作解，眾妙玄玄無管带。
文殊仗劍逼如來，五百聲聞心豁解。
頌石頭和尚草菴歌·其二三
作者：釋印肅
朝代：宋

玉殿瓊樓未爲對，引慈眾生增渴愛。
放出溈山水牯牛，熒熒露地難遮蓋。
頌石頭和尚草菴歌·其二九
作者：釋印肅
朝代：宋

回光返照便歸來，鼻孔遼天眼豁開。
元來佛法無多子，連𡎺三拳打自獃。
頌石頭和尚草菴歌·其二二
作者：釋印肅
朝代：宋

明窗內，晃晃絕塵無覆草。
指作菩提却不真，白頂門開全領會。
頌石頭和尚草菴歌·其二五
作者：釋印肅
朝代：宋

此時山僧都不會，猶若太虛無內外。
臨時應化即非真，□取馳求還自背。
頌石頭和尚草菴歌·其二八
作者：釋印肅
朝代：宋

誰誇鋪席圖人買，不用文章兼學解。
打破虛空歸去來，離世界兮入法界。
頌石頭和尚草菴歌·其二六
作者：釋印肅
朝代：宋

住此菴，不曾焚爇有爲香。
終日示君君不見，更無餘事可思量。
頌石頭和尚草菴歌·其二四
作者：釋印肅
朝代：宋

衲被蒙頭萬事休，九年面壁爲迷流。
神光斷臂何希有，薩埵投崖飼虎求。
頌石頭和尚草菴歌·其五
作者：釋印肅
朝代：宋

破後還將茅草蓋，雨過風吹無罣礙。
垢衣那肯便拋遺，切恐眾生難理會。
頌石頭和尚草菴歌·其八
作者：釋印肅
朝代：宋

不屬中間與內外，獨卧孤峰誰作對。
龍天百萬有誰知，金色頭陀笑裏會。
頌石頭和尚草菴歌·其六
作者：釋印肅
朝代：宋

住菴人，體露堂堂非故新。
毫髮有差魔道種，一塵不立妙通真。
頌石頭和尚草菴歌·其四
作者：釋印肅
朝代：宋

成時初見茅草新，權披百衲强看經。
賴得藥山重决破，別傳一句醒人心。
頌石頭和尚草菴歌·其四〇
作者：釋印肅
朝代：宋

豈離而今這皮袋，心法無形如大海。
汪洋不宿死屍骸，萬古騰輝無變改。
題三門·其二
作者：釋印肅
朝代：宋

無門爲法門，無入是真入。
君禮信佛心，有爲皆不及。
舍財離相契無生，天耳廓通塵不立。
題寶塔
作者：釋印肅
朝代：宋

塔本無縫，真如不動。
說此經處，涌出虛空。
釋迦多寶，聽說如夢。
東西無二，見見不同。
無剎不收，無色不融。
層層落落，光影重重。
恒河沙劫，盡入其中。
三世諸佛，一法身通。
針劄不入，壽量無窮。
目連舍利，常隱於中。
阿育王像，妙色金容。
天龍八部，萬億靈通。
擎山持杵，遍滿虛空。
護持禮塔，摧滅魔蹤。
顯正寶塔，八面玲瓏。
水火不壞，障毗嵐風。
眾生見者，永脫樊籠。
信者施者，功德不空。
無住布施，福德無窮。
住相布施，猶滯途中。
諸佛子等，無功之功。
成如是塔，標指宗風。
空劫壞時，此塔不鎔。
劫火洞然，體若虛空。
究竟涅槃，應時體用。
逗機應化，無法不同。
皇圖永固，舜雨堯風。
郡邑宰僚，祿位高崇。
萬民快樂，五穀盈豐。
狼烟自息，瑞氣和濃。
性相平等，含靈體同。
世出世間，色不異空。
稽首和南，禮塔事終。
乾道四年，戊子季冬。
南泉慈化，肅老遺風。
法界有情，一切珍重。
題經樓語
作者：釋印肅
朝代：宋

般若貫華嚴，涅槃通寶積。
迷則龍宮海藏，悟則一字不識。
教演三伯餘會，度人無數百億。
如今滿目放光明，十二部經詮不及。
崔田彭族祖墳林，無欠無餘樓獨立。
大千沙界納其中，無說無聞真利益。
遠祖近宗無不超，得意生身乘此力。
現存一族福綿綿，世出世間福何極。
顯元歌
作者：釋印肅
朝代：宋

不識本家元寶貝，汩沒緣塵生死快。
阿賴耶識藏無明，十八界纏繒網蓋。
貪嗔癡，常在在，心鏡空花分內外。
不知四大假成軀，妄執六塵增渴愛。
迷此心，有三界，大地茫茫誰曉解。
依師戒定學看經，聞通真空即生怪。
世間物，無不壞，唯獨法身鎮長在。
毛吞巨海有誰知，芥納須彌實奇最。
本無外，亦非內，心法無形無可對。
假施七寶滿三千，道眼未開心不會。
莫說知，休談解，自驪珠，不著買。
用無盡處示眾生，識不破人還□□。
聽語言，爲教誨，不脫聲聞生進退。
剎那一念入魔群，萬劫虛招無間罪。
本無傳，莫求解，祇這靈光終不昧。
大無邊表細無塵，圓覺一輪如意袋。
香積厨法語
作者：釋印肅
朝代：宋

咦，好辨心，以此三法爲三昧，無量無邊世不會。
我今修供佛眾生，萬聖千賢悉同共。
摩訶般若味真如，十波羅蜜同受用。
大家著力要精專，一粒微塵不許動。
爲報龍天并八部，莫入厨中乾打鬨。
監齋使者在眼前，守護普菴無罅縫。
針劄不入起馨香，十八元來佛不共。
一犂春雨圖
作者：釋居簡
朝代：宋

謝家風流絕代無，底事要作耕田夫。
一犂春雨開新圖，此圖之作胡爲乎。
莫是天民先覺者，小試經綸起莘野。
復將斯道覺斯民，千載精神入模冩。
不然淵明賦歸後，荷鉏去種南山豆。
晚風新霽擢良苗，一段風光相授受。
扣之輒笑橫點頭，老農老圃吾何求。
六經蕪翳力穮蔉，百王理亂深鉏耰。
剪剪茆茨出林罅，菽水清歡在其下。
聖賢所樂屬吾廬，當觀吾廬莫觀圖。
一菴
作者：釋居簡
朝代：宋

太極含三示極談，初無一字可名菴。
明明未畫前消息，才落思惟便別參。
一陽生賀曹提舉
作者：釋居簡
朝代：宋

六陰纔伏便回春，剛德潜隨君子生。
白日舊從黄道正，使星今傍紫微明。
冰霜不作三冬凜，權量行歌一道平。
湖上詩人望歸節，御屏風上已題名。
丁丑除夕
作者：釋居簡
朝代：宋

結局又開端，更初數到殘。
小須新過割，却問舊平安。
事事從頭起，悠悠倒指看。
六千三萬日，逐日度何難。
三友軒
作者：釋居簡
朝代：宋

矯矯蒼髯傍把茆，疎疎碧玉倚瓊梢。
飽經霜後轉無恙，未及歲寒先定交。
影瘦自隨窗月上，陰濃時有嶺雲巢。
此君不獨論三益，高節還應待九包。
三教贊
作者：釋居簡
朝代：宋

此三勝流，一笑聚頭。
其道不同，曷相爲謀。
至哉儒先，問禮於李。
李從竺乾，逮真實際。
商隠於李，白眉最良。
曰師師師，其來自唐。
車適大方，萬里一轍。
差之毫釐，肝膽楚越。
三月三十日
作者：釋居簡
朝代：宋

笑賈長江惜語離，苦留春到五更時。
怕傷懷似陽關別，何似悠然睡莫知。
三角亭
作者：釋居簡
朝代：宋

成規與俗殊，鼎足外無餘。
曲是從前惡，圓非近日疎。
神山分檻小，槐影直簷虛。
要識其中趣，明明舉一隅。
三賢堂
作者：釋居簡
朝代：宋

彈壓風煙盍鼎分，一新丹碧耀層層。
異時三鳳鳴還止，舊約群鷗喚得應。
船繞砌雲尋水步，葑侵簷影似田塍。
關心夜老梅花瘦，別有孤山樹上僧。
三錫堂下接桃·其一
作者：釋居簡
朝代：宋

前度劉郎去不來，炫晴灼灼又花開。
蟠桃著子三千歲，一歲從他熟一回。
三錫堂下接桃·其二
作者：釋居簡
朝代：宋

接枝換骨勝刀圭，臉暈嬌風滿舊蹊。
有問春工在誰手，避秦人在武陵溪。
三高亭
作者：釋居簡
朝代：宋

雪灘祠三高，高字累三子。
故夫三子者，凜凜元不死。
西風動歸思，不與歌散殊。
用則謀人國，不用淪江湖。
名節照勳庸，人與秋容潔。
浩然天地中，朣朣湛華月。
上巳日
作者：釋居簡
朝代：宋

龍飛乙酉三三日，節物催春睡不知。
便作花殘鶑老態，略無天朗氣清時。
麗人行欠高吟續，禊帖碑從贋本欺。
逸興不隨今古盡，振衣千仞赴心期。
上方化蓆
作者：釋居簡
朝代：宋

上方祕密安樂法，父子至親終不傳。
打得蓆歸渠自會，曲肱聽雨聽風眠。
上錢昭文
作者：釋居簡
朝代：宋

拄天有佳木，青跨雲沉沉。
不知幾何高，四海分清陰。
悠然響虛籟，萬象寂若瘖。
寒則爲陽和，盎盎春晝深。
穆若吹清泠，六月消煩衿。
烈風益遒勁，厚地盤崎嶔。
濃翠出雲雨，大旱徯作霖。
巍巍架明堂，枝幹端可尋。
上有孤鳳凰，下有衆羽禽。
和樂聲成文，戛擊韶濩音。
大雅得指歸，一洗鄭衛淫。
向來艱難際，凡才空滿林。
天風一披拂，寸碧開遥岑。
遂使化弦改，人命蟻出燖。
大哉德曰生，抑見天地心。
悠悠江海人，蜀道捫井參。
懷土如仲宣，破囊無一簪。
回首白玉霄，欲往勇不禁。
區區竟何有，有句如惜金。
金亦不足惜，鑄作頌與箴。
下池·其一
作者：釋居簡
朝代：宋

漾漾璇題湛鏡光，團團素璧剪方方。
一抔曾勺蟾蜍玉，猶带仇池翰墨香。
下池·其二
作者：釋居簡
朝代：宋

老子隨行苜蓿盤，不曾無客自開單。
更將餘粒投清淺，聊爲游魚小倚闌。
下竺朱桐花一根出石上見之四十餘年
作者：釋居簡
朝代：宋

綠柄高扶絳玉開，層層萼萼染猩裁。
嶧陽曾止青鸞翼，無此奇葩更不來。
不雨
作者：釋居簡
朝代：宋

田欲龜文曉尚龜，高高如燎恐雲焦。
未應天上無炎熱，可是山中欠燮調。
草偃風顛凉自至，雨隨車後暑應消。
冷菰寒玉關心外，却立虛庭望泬寥。
丘監丞入新宅
作者：釋居簡
朝代：宋

朝日烏爰止，東家喜可占。
槐陰隨舊砌，柳色動新簷。
圖史雖添富，田園僅養廉。
清才少閒日，那復久相淹。
丙申六月二十六日作飄風行
作者：釋居簡
朝代：宋

疎櫺夜肅肅，須臾復蕭蕭。
怒穴土囊口，倏若錢塘潮。
舉屋如斷梗，拔木如拔苗。
破山老蒼髯，深林古風標。
蟠錯黄金園，戛摩叢玉霄。
九秋婁戰伯，萬竅皆聲銷。
拗折巢鶴頂，攧折潜虬腰。
斷裂到臃腫，更復論楚翹。
閲世今幾何，殞身不崇朝。
遂使青童童，不及紅夭夭。
痛此梁棟具，充它烹飪樵。
多應蜚廉慵，虐致生物妖。
至今月蝕篇，首惡當嘲調。
因依獲附麗，傲很仍矜驕。
佳樹首見凌，綠髮首見彫。
曷若凉解慍，又令不鳴條。
生春日酣酣，吹雪停瀌瀌。
昌稷豐薿薿，殄莠除翹翹。
四郊掃烽煙，九天清泬寥。
雲開鬰藍天，觀闕飛岧嶤。
群后靈在茲，不曰舜與堯。
願輟股肱佐，下昌熙洽朝。
天遠雲不來，借便摶扶摇。
中津
作者：釋居簡
朝代：宋

帆挂中津趁落潮，且停雙槳不須摇。
却將中散憑闌意，直送孤鴻到玉霄。
中秋
作者：釋居簡
朝代：宋

得月山房夜夜秋，仲秋既望豈常儔。
狡移三穴雖明見，圓印千江恐暗投。
於我覆盆虛鏡面，爲誰飛轍碾雲頭。
吳兒不管團如璧，只唱彎彎照幾州。
中秋月
作者：釋居簡
朝代：宋

月是尋常月，云胡迥鮮潔。
老火日就灺，盡掃群陰屑。
三萬頃天秋作底，連天灝氣清如水。
金波炫轉光流澌，團團曷若初學眉。
玉虹跨水腰百圍，翩然飛佩湖雲低。
尺箠緩把單于笞，且復鞭虹隨月飛。
月中先枝少年日，老蟾老兔曾相識。
鏡裏功名兩鬢青，却碾冰輪洞八紘。
中秋無月寄吳侍郎
作者：釋居簡
朝代：宋

鏖殘老火豁瑶空，誰遣雲生桂殿東。
未必清明如五馬，故令霶霔洗垂虹。
凉燈薦喜占晨霽，渴稼懷新樂歲豐。
遥想半輪秋未老，朣朣襟袖振華風。
丹霞張府博入夏蔬食
作者：釋居簡
朝代：宋

不爲長齋綉佛前，欲酬芳瀣伴風蟬。
川奔直恐頹難障，灰死何曾溺不然。
冷帳弗生騎鶴夢，清才合友跨鯨仙。
幾時卜築紅泉上，只尺丹霞小有天。
九日
作者：釋居簡
朝代：宋

瓦鼎松聲漲苦荼，替杯中物泛茱萸。
白衣不識緇衣客，自擷寒英插古壺。
九日
作者：釋居簡
朝代：宋

西風只識黄花面，不識登臨吊古心。
空打孟嘉烏帽落，挂人唇齒到如今。
九日姑蘇臺酬盧蒲江趙靜齋錢竹岩諸名勝
作者：釋居簡
朝代：宋

歲晚登臨似仲宣，可勝來此拍闌干。
水圍綠野日將夕，露浥紫萸秋未寒。
欲雨天痕雲氣濕，不風庭樹子聲乾。
悠然吊古無窮恨，付與西風一永嘆。
九日寄宜興謝長官
作者：釋居簡
朝代：宋

射蛟溪上黄花酒，灝氣浮溪靜弗瀾。
素羽已忘秋後熱，紫萸不怕夜來寒。
軫裁彫玉鳴焦尾，屏掩涂金炷博山。
步武自高吟自適，何須鼓吹上層巒。
九日登蓮峰得二石一石如魚而尾赤名之曰頳尾一石有眼口鼻名之曰山鬼·其一
作者：釋居簡
朝代：宋

青巉俯碧潯，潜伏翠層深。
雨蝕蓮峯碧，嵐昏鷲嶺陰。
朵雲生燕寢，片玉下岑崟。
可拊仍堪擊，依稀一寸心。
九日登蓮峰得二石一石如魚而尾赤名之曰頳尾一石有眼口鼻名之曰山鬼·其二
作者：釋居簡
朝代：宋

怪狀出岩扃，山精死弗靈。
文如雲子白，質带土花青。
雨信莓苔濕，蝸涎竅穴腥。
九歌如可些，爲爾續騷經。
九日還山中
作者：釋居簡
朝代：宋

去年佳約負東籬，鳳井丹犀彷彿知。
便使山靈先勒駕，明朝更擬北山移。
九月十四日自壽·其一
作者：釋居簡
朝代：宋

九月明朝望，思親到鶺鴒。
不曾生日醉，未必死時醒。
有命羞同甲，無錢喜放丁。
六千三萬夕，款曲度殘零。
九月十四日自壽·其二
作者：釋居簡
朝代：宋

簷外無多地，秋芳以類從。
負暄存愛敬，趲課策疎慵。
勺月酬閑燕，留雲備綴縫。
莫言太早計，吾欲御玄冬。
九華山
作者：釋居簡
朝代：宋

九華宜带雪，故故仲冬來。
翠掃忺梳洗，玄冥未剪裁。
驟觀疑舊識，近看若新開。
曾說壺中玩，多應小有才。
了殘經贊
作者：釋居簡
朝代：宋

從朝數黑豆，數到黄昏後。
只見月如眉，不覺靈犀透。
二月十三大雪
作者：釋居簡
朝代：宋

婁慶嘉平白，中春入眼疎。
玄冥疑倒置，古史豈忘書。
凍抑花慵笑，顰嗟柳不舒。
物稀端是瑞，瑞應不宜虛。
二月十五陳樞密席上
作者：釋居簡
朝代：宋

上苑春常早，北海尊難老。
朝來清鏡中，滿鏡朱顔好。
回觀斗以南，如此能幾翁。
秉彜固全德，數量齊崆峒。
坐寢淮南謀，俯眂汲長孺。
凜然老精神，折衝在尊俎。
吟律行師嚴，四海巖巖瞻。
莫袖春風手，膾炙天下口。
仁壽堂
作者：釋居簡
朝代：宋

闊開蕩蕩城中天，朝菌靈椿總大年。
鑿井耕田皆帝力，不知誰黨復誰偏。
仁壽敬行可開兩池曰雙照
作者：釋居簡
朝代：宋

照與照者，影沈蹟絕。
爾如何其，自起途轍。
傍睨語我毋庸疑，倚櫺爲我賦兩池。
謂言物物皆吾詩，絕憐思苦槁弗滋。
不忍污此清漣漪，不然小需載生魄，碧瀲不摇皆玉色。
一池各有一眉新，眉間喜氣浮津津。
悠然散作無邊春，輾輪半仄朣朣蘸，明透方方兩團鑑。
更徵此義吾無說，莫問清池問明月。
今歲蘭柳相先梅最後·其一
作者：釋居簡
朝代：宋

稍殿金絲與紫莖，駸駸躐等敗清盟。
白鷗認得橫斜影，應對清流訴不平。
今歲蘭柳相先梅最後·其二
作者：釋居簡
朝代：宋

長是年年趁雪妍，一鞭遲著笑今年。
姓名雖在百花上，終不敢爲天下先。
代人上魏左史
作者：釋居簡
朝代：宋

榜下盡橫飛，龍頭尚立螭。
穹崇方善下，謹厚孰逾卑。
制作雖師古，經綸盍制宜。
迥超千丈俗，密契九重知。
北海客常滿，西湖雨亦奇。
文傳仁者壽，用適聖之時。
數道甘棠詠，叢霄湛露詩。
未移騏驥步，已在鳳凰池。
紫橐荷芬馥，巍冠佩陸離。
橐中雲錦段，拈出解人頤。
代人挽竹岩錢長官
作者：釋居簡
朝代：宋

絕筆走龍蛇，光寒瘴水涯。
賦寧爲問鵩，騷不反懷沙。
秋老半巖竹，春歸三縣花。
誅姦埋古鐵，英識欠張華。
代人與荆襄李制帥
作者：釋居簡
朝代：宋

桃花武陵原，千騎訪舊游。
舊題鬼神護，苔蘚封蛟虬。
是時原中花，炫晝爛不收。
稚耄相懽呼，再拜羅道周。
一聞謦咳聲，曰似吾故侯。
侯今飛上天，盟在滄江鷗。
公來席未溫，玉帳凉生秋。
粘天洞庭北，襄楚當襟喉。
小屈經綸手，平分宵旰憂。
風清鸚鵡洲，月滿黄鶴樓。
黄鶴去不返，萬竈棲貔貅。
白羽青綸巾，坐寢淮南謀。
文武固一道，貂蟬出兜鍪。
致身須黄閣，看鏡方黑頭。
故家邁種德，台輔不足酬。
頹支鄒魯瀾，末障洙泗流。
載觀統有宗，抑使俗不浮。
古道復大明，殊俗皆蒙休。
况夫蜀文章，眉獨稱雄酋。
多應峩眉月，只照東家丘。
代人與趙倉使
作者：釋居簡
朝代：宋

江淮倚襄沔，兩紀當分拏。
皇天憗一老，一正遺萬差。
長城蔽江漢，雙駿騰渥洼。
英靈萃千載，智勇出一家。
以德不以威，以靜不以譁。
以信不以欺，以儉不以奢。
躋人上衽席，含哺相咿啞。
胡馬飲江水，獰飈掃蒹葭。
月明戍樓嘯，風急秋城笳。
邊勳一夔老，史筆五色花。
遺烈在伯仲，奎畫崇褒嘉。
遞迭吹塤箎，嘈雜空淫哇。
玉節飛先聲，一道爭傳誇。
單騎造閶闔，三舍日未斜。
野䔩飯山舘，龜手疲馬檛。
霰雪皴衣稜，敢憚千里遐。
雙旌與五馬，所至弓刀遮。
慘舒出顧盼，輝光生齒牙。
笑公後其樂，白日無精華。
次邊隔江東，糴湧無從賒。
赫炎苗不蘇，瀲灧圬不芽。
紫葵圃不畦，黄粟山不畬。
扶携及襁褓，顛踣如蓬麻。
相看盡菜色，槁立疑帝豝。
精明見家法，了事才咄嗟。
所急先民天，以次清胡沙。
代宣石橋謝兩淛部使者
作者：釋居簡
朝代：宋

丙寅端午前三日，南宕西湖酒一巵。
趁此昌蒲新釀熟，看君棠棣燕歌遲。
春風玉筍分班處，夜雨金閨對榻時。
蛙在秋池分部曲，小須叔季奏塤箎。
代竹岩送史侍郎·其一
作者：釋居簡
朝代：宋

曾泛東湖載月船，不將人物等閑看。
二靈千古獨鍾秀，五岳三光空自寒。
跨竈極知從古少，爲兄端恐自君難。
故家別有單于調，付與鴒原次第彈。
代竹岩送史侍郎·其二
作者：釋居簡
朝代：宋

荷橐風高北固秋，黄童白叟擁行舟。
舊盟不冷在群鷺，歸興絕攀回萬牛。
傳自教明南國後，可容寇借一年不。
旌麾小試經綸手，此惠何煩歛壹州。
代覺無象續楮衾吟謝樓大參
作者：釋居簡
朝代：宋

一合溪藤展樣裁，蒙頭疊足傍寒隈。
玉樓凍合春初透，只有青燈伴定回。
代農答別乘勸耕·其一
作者：釋居簡
朝代：宋

敢忘百拜與三行，非賈非工只得耕。
舊不便民毋助長，新非怫衆却休更。
驗今多是迂扶曲，考古無非直勝橫。
只把襦歌徵別乘，不從諫議問蒼生。
代農答別乘勸耕·其二
作者：釋居簡
朝代：宋

守令丁寧在必行，女當知織子知耕。
課春蠶務從三月，聽夏雞聲起五更。
畎澮滿時瞻日上，桔槔俯處候雲橫。
調疎征省家才給，便買詩書教後生。
任大卿出龍眠度水羅漢
作者：釋居簡
朝代：宋

故家尋釣鰲，遺俗問佛世。
喜逢十六人，不聞四句偈。
風姿如隠槃，服御乃古制。
開卷發遐想，瞪目得熟睨。
絕溪將安之，深厲淺則揭。
岸登植瘦策，石踞整壞毳。
預流逮無學，勸進憚勞勩。
巋然望等妙，迢遞苦跋疐。
悠悠馬不前，亹亹駕輒稅。
弗悟燕安毒，遂失遠大計。
雙林受遺託，久視不得逝。
豈知古龍象，所向必超詣。
弗踐極則處，弗到弗小憇。
朅來吊形影，相與話情契。
丁寧勇著鞭，同振木方袂。
伯時二馬·其一
作者：釋居簡
朝代：宋

刁斗無聲苜蓿秋，不知猨臂未封侯。
尚堪汗滴沙場血，花結青絲恨絡頭。
伯時二馬·其二
作者：釋居簡
朝代：宋

市駿爰從畫駿謀，何如脫鞅縱驊騮。
青青許負雙眸子，不識驊騮只相牛。
何監宮雲凹
作者：釋居簡
朝代：宋

凹處移將凸處填，悠悠填滿亂山顛。
是中自有從龍便，勿謂春風不偶然。
余尸巾山苦誅求而去缽無舂糧寓公范公偉質衣以贐西笑曰亂邦不居行矣
作者：釋居簡
朝代：宋

廉士難於俗吏并，質衣猶及送僧行。
惠惟適用偏多感，施及無求益見情。
弱羽敢辭三足妬，伏雌常與九包爭。
故家逸韻難諧俗，共作台州一段清。
佛國白赴召劉侍郎無言與諸賢作供於報恩題壁以紀傍有隆茂宗所作古木怪石
作者：釋居簡
朝代：宋

白也度苕谿，諸賢重挽携。
金刀眷良集，鐵畫粲芳題。
神護藏書壁，鴻留印爪泥。
阿隆霜幹老，附竝薄雲霓。
佛手岩雨過
作者：釋居簡
朝代：宋

白雲裹山裹不盡，高處露頭低露脛。
一條懸水透雲飛，雪色蜿蜒伸脊領。
畫然怒卷風霆震，銀鱲玉鱗俱奮迅。
滂然纔歇四山明，濕盡悠悠雲萬頃。
是時豁達縱雙明，岩巘更無毫髮隠。
太華巋然不較多，直上削成五千仞。
想應有路近丹梯，未必無花開玉井。
便欲搴花供歲晚，更擥藕根刳短艇。
徑上明河欲盡頭，塊藐九州聊一瞬。
佛眼侍者祖元血書華嚴八十卷以報母細而楷花石綱初得之藏諸塔寺後復失之復得之於京師
作者：釋居簡
朝代：宋

楚雲血指書法華，藏諸衡山竺僊家。
自言剖匣待慈氏，凡指試觸轟雷車。
思谿不落衡山後，行綴蠅頭三十九。
停勻瘦勁妙鍾王，初終一字亡差謬。
阿元曾透龍門去，失却登門最初步。
筆端佛語血滴滴，直下發明根本部。
一塵具有一卷經，破塵出經不動塵。
塵塵剎剎盡三昧，一字一行皆正因。
靜想生初常反照，雱然母血知多少。
一支餘瀝何足云，貝葉悉書酬不了。
蓮花七卷六萬言，浄明海眼伯仲間。
諸經一寫復屢寫，大經血脈俱相關。
六丁疇曩曾搜索，青氊解后銅駝陌。
千金購得喜欲顛，十襲載歸花石船。
恍如光焰騰雙劍，夜奪龍光寒不焰。
遂令合浦有還珠，毋令滄海有遺珠。
修塔
作者：釋居簡
朝代：宋

許玄度至歌來暮，多寶尊臨便放光。
况是太平無事日，人中王敬法中王。
修玉樓
作者：釋居簡
朝代：宋

故郡樓居者，宜州太史家。
浦寒雲掩鏡，研冷筆生花。
月砌亭亭玉，風籤獵獵牙。
合簪酬大雅，一戰冡淫哇。
候錢蛻堂
作者：釋居簡
朝代：宋

屬聞旌節西南歸，跨劍越棧闚峩眉。
便將峩眉軟廬阜，孔明十倍於曹丕。
懷哉西南一萬里，日者庸人擾之耳。
豁然天地復清明，斷自葛韋遺俗起。
我尋竹岩踏雪來，好懷盡爲江山開。
人物於人尤不惡，更於衆角尋麟角。
借榻妙上人小樓簡圓方外
作者：釋居簡
朝代：宋

透骨清貧兩苦心，圓方覓句妙方琴。
尚堪擁鼻麾崔烈，來借樓頭破布衾。
倦菴王德政
作者：釋居簡
朝代：宋

有耳慵將聽是非，無心只據目前機。
不隨十二時辰去，却解差排十二時。
倫間雲偕時齋行
作者：釋居簡
朝代：宋

諾重黄金俗，倫名與布齊。
不情山可改，定見水難西。
七澤雲生硯，千江月透犀。
寄聲種桃者，且在武陵溪。
偃金竹
作者：釋居簡
朝代：宋

抉石霜虬小，金膚欠玉鱗。
若虛終踐實，寧屈不求伸。
瘦卷輪囷操，寒低傴僂身。
篔簹舊模寫，無此老精神。
偈頌一百三十三首·其一
作者：釋居簡
朝代：宋

趁鼠入角，吹糠著米。
直下翻身，劍去久矣。
偈頌一百三十三首·其一〇
作者：釋居簡
朝代：宋

黄梅七百，如龍爭珠。
因甚今日，劫在這裏。
爭之不足，讓之有餘。
偈頌一百三十三首·其一〇一
作者：釋居簡
朝代：宋

今日因甚，作者模樣。
覿面相呈，當仁不讓。
偈頌一百三十三首·其一〇七
作者：釋居簡
朝代：宋

久坐大雄峯，寒灰撥不紅。
一星螢火出，孤鶴已遼東。
偈頌一百三十三首·其一〇九
作者：釋居簡
朝代：宋

薑杏盃深恨未消，罰錢出院不同條。
等閑放過丹霞後，打折烏藤也不饒。
偈頌一百三十三首·其一〇二
作者：釋居簡
朝代：宋

升九仞之上，吾必與之俱。
極九淵之底，吾亦與之俱。
吾不見時，何不見吾。
偈頌一百三十三首·其一〇八
作者：釋居簡
朝代：宋

誤將螢火作明星，發得些兒鬼眼睛。
末代只看王勃記，何殊瘞鶴紫陽銘。
偈頌一百三十三首·其一〇四
作者：釋居簡
朝代：宋

諸佛不出世，四十九年說。
祖師不西來，少林有妙訣。
是假易除，是真難滅。
偈頌一百三十三首·其一一
作者：釋居簡
朝代：宋

從來不解强安排，擲地金聲破草鞋。
無位真人無面目，何妨運水及搬柴。
偈頌一百三十三首·其一一七
作者：釋居簡
朝代：宋

壽富如天聖嗣多。
海不揚波長熨帖，雨當指日肆滂沱。
火無就燥宜潛德，虜嗜殘生必倒戈。
草木昆蟲均化育，九州四海聽謳歌。
偈頌一百三十三首·其一一三
作者：釋居簡
朝代：宋

佛子生來浄無垢，今年洗了明年又。
頑頼容他五逆兒，劈面淋頭誇毒手。
偈頌一百三十三首·其一一九
作者：釋居簡
朝代：宋

家賊難防，家財必喪。
只可錯捉，不可錯放。
偈頌一百三十三首·其一一八
作者：釋居簡
朝代：宋

老胡今日死日到，四海五天俱太平。
葱嶺又尋歸去路，看來只有業隨身。
偈頌一百三十三首·其一一四
作者：釋居簡
朝代：宋

真人夢出大槐宮，直上鈞天廣樂中。
百世木支皆玉葉，追還舜禹舊家風。
偈頌一百三十三首·其一三〇
作者：釋居簡
朝代：宋

未得黄梅山裏信，先開大庾嶺頭花。
如何種柏栽松手，流入擔柴賣筊家。
偈頌一百三十三首·其一三一
作者：釋居簡
朝代：宋

大地及日月，時至皆歸盡。
未嘗有一物，不被無常吞。
偈頌一百三十三首·其一三三
作者：釋居簡
朝代：宋

倒用橫拈眼似眉，憨憨穩放一頭低。
全身輥入草窠裏，東倒何妨復攂西。
偈頌一百三十三首·其一三二
作者：釋居簡
朝代：宋

末上何曾轉法輪，只今再轉謾勞神。
路行人不知天曉，猶把靈符執夜明。
偈頌一百三十三首·其一二
作者：釋居簡
朝代：宋

試問卧雲深處客，不知何以答升平。
蕩然至化難逃避，萬里堯天一點雲。
偈頌一百三十三首·其一二〇
作者：釋居簡
朝代：宋

楓落吳江欲冷時，一堂百衲敗荷衣。
憑誰撥取爐中火，莫似溈山眼𥉌癡。
偈頌一百三十三首·其一二一
作者：釋居簡
朝代：宋

斷頭船子傍人門，七佛威儀可斷魂。
爭似國師無伎倆，天津橋看弄胡孫。
偈頌一百三十三首·其一二三
作者：釋居簡
朝代：宋

千里駒，九肋鱉，九十三年揭日月。
生既無言死無說，萬象森羅廣長舌。
偈頌一百三十三首·其一二八
作者：釋居簡
朝代：宋

時時具足，日日團欒。
含元殿裏，更問長安。
偈頌一百三十三首·其一五
作者：釋居簡
朝代：宋

學道如鑽火，逢煙未可休。
直待金星現，曹門取鄭州。
偈頌一百三十三首·其一八
作者：釋居簡
朝代：宋

六年勤苦竟何如，爲問君王記得無。
直下雖知難抵諱，到頭終不受塗糊。
偈頌一百三十三首·其一六
作者：釋居簡
朝代：宋

鼎湖龍去不知還，遥想清都虎豹閑。
欲借剛風朝紫闕，九天閶闔正開關。
偈頌一百三十三首·其七
作者：釋居簡
朝代：宋

還債金輪種，陳年甘蔗苗。
九龍翻雪浪，滴水也難消。
偈頌一百三十三首·其七〇
作者：釋居簡
朝代：宋

羅漢山當戶，朝來有聖燈。
藩籬俱剖破，不揀小乘僧。
偈頌一百三十三首·其七七
作者：釋居簡
朝代：宋

露柱通宵守歲兜，燈籠侵早拜年兜。
烏藤趁隊無碑記，跳出禪床左畔兜。
普伸祝頌隨婁搜，享千秋天生富貴。
切忌他求，好消息兜。
偈頌一百三十三首·其七三
作者：釋居簡
朝代：宋

十方同聚會，各夢同床。
箇箇學無爲，彼自無瘡。
此是選佛場，蠱毒之鄉。
偈頌一百三十三首·其七九
作者：釋居簡
朝代：宋

未到忘筌地，携籃等跳蝦。
錯行樵子徑，却到葛洪家。
偈頌一百三十三首·其七五
作者：釋居簡
朝代：宋

黄蘗下座，南泉上座。
常州紙貴，一狀領過。
偈頌一百三十三首·其七四
作者：釋居簡
朝代：宋

借婆衫子拜婆年，監木匙挑不上禪。
扶起玉龍轟霹靂，明星猶在九重天。
偈頌一百三十三首·其三一
作者：釋居簡
朝代：宋

纔生便剗，不得一半。
失之東隅，桑榆已晚。
偈頌一百三十三首·其三三
作者：釋居簡
朝代：宋

薤露凄凉亦可憐，白楊丹旐去翩翩。
哀哀聲裏無消息，打著南邊動北邊。
偈頌一百三十三首·其三六
作者：釋居簡
朝代：宋

餘二即非真，惟此一事實。
密在汝邊，我說不密。
偈頌一百三十三首·其三四
作者：釋居簡
朝代：宋

病來病去無聊頼，及至除根病轉多。
事久多變，年老成魔。
看它此去又如何。
偈頌一百三十三首·其九
作者：釋居簡
朝代：宋

節外生枝，劣中取勝。
輟己爲人，無乃太甚。
偈頌一百三十三首·其九〇
作者：釋居簡
朝代：宋

莫袖搴旗手，同扶折脚鐺。
高碁放低著，死路活教行。
偈頌一百三十三首·其九一
作者：釋居簡
朝代：宋

一聲哇地便吒哩，突出如斯大闡提。
此土西天起殃害，堂堂洗土不成泥。
偈頌一百三十三首·其九七
作者：釋居簡
朝代：宋

八表歸仁，一人有慶。
樵唱漁歌，拍拍是令。
偈頌一百三十三首·其九三
作者：釋居簡
朝代：宋

來恨出闕遲，歸嫌入峽遲。
疑今真箇悟，悟昔不曾疑。
南詢是妄，北謁還非。
日暮碧雲合，亂山啼子規。
偈頌一百三十三首·其九二
作者：釋居簡
朝代：宋

雪溪一漚滅，輥入龍湫裏。
龍湫攪得渾，六月凍連底。
喝石巖前，菖蒲田裏。
癡人猶戽夜塘水。
偈頌一百三十三首·其九六
作者：釋居簡
朝代：宋

一棹鬼門關，橫飛關外天。
九華天下勝，趁得雪中看。
碧雲暮合，雲與僧閑。
偶爾相逢到此間。
偈頌一百三十三首·其二二
作者：釋居簡
朝代：宋

千年父祖舊田疇，萬寶垂成及早收。
無底鉢盂開口笑，聖凡一等飽齁齁。
偈頌一百三十三首·其二八
作者：釋居簡
朝代：宋

南來底下載，北來底上載。
月白風清，太湖無蓋。
偈頌一百三十三首·其二六
作者：釋居簡
朝代：宋

亂山裹雪玉崔嵬，萬行門庭八字開。
惆悵善財歸去後，寥寥不見一人來。
偈頌一百三十三首·其五〇
作者：釋居簡
朝代：宋

惡星臨照命宮時，雪重山寒眼𥉌癡。
我似釣魚船上客，還將哥邏報君知。
偈頌一百三十三首·其五三
作者：釋居簡
朝代：宋

門對廬山，岸橫湓浦。
把定要津，鴉飛不渡。
偈頌一百三十三首·其五九
作者：釋居簡
朝代：宋

七縱八橫，千重百匝。
正令全提，是計不納。
偈頌一百三十三首·其五五
作者：釋居簡
朝代：宋

今日靜悄悄，昨日閙啾啾。
風定花猶落，山更幽。
偈頌一百三十三首·其五六
作者：釋居簡
朝代：宋

肉還父，骨還母。
日西沈，水東注。
偈頌一百三十三首·其八
作者：釋居簡
朝代：宋

師子當門，誰敢覷著。
仁義道中，放過一著。
偈頌一百三十三首·其八〇
作者：釋居簡
朝代：宋

魯祖見僧便面壁，平生肝膽向人傾。
潦倒北磵，無背無面。
終不爲君通，任從滄海變。
偈頌一百三十三首·其八七
作者：釋居簡
朝代：宋

透骨寒凝眼不開，陽和一點自何來。
六年辛苦都休了，不悟明星是禍胎。
偈頌一百三十三首·其八三
作者：釋居簡
朝代：宋

長樂宮深漏箭遲，憂家丙夜細思惟。
鐘鳴漏盡龍樓曉，無復鷄人問寢時。
偈頌一百三十三首·其八九
作者：釋居簡
朝代：宋

薑杏盃深恨未消，竹篙只作等閑摇。
一從收卷波瀾後，誰在坳堂學弄潮。
偈頌一百三十三首·其八五
作者：釋居簡
朝代：宋

獨釣海山秋，綸竿五十牛。
叮嚀螺與蚌，莫傍釣鰲鈎。
偈頌一百三十三首·其八六
作者：釋居簡
朝代：宋

東邊移了復西移，不動尊還有動時。
弗打併他蹲坐處，安知四十九年非。
偈頌一百三十三首·其六
作者：釋居簡
朝代：宋

七寶蓮花品字開，一花一葉一樓臺。
水禽啼在深花裏，花在水禽啼處開。
偈頌一百三十三首·其六〇
作者：釋居簡
朝代：宋

金猊鐵脊鐵腰頑，逐隊隨群屈節難。
要打衲僧門下過，避些炎熱耐些寒。
偈頌一百三十三首·其六七
作者：釋居簡
朝代：宋

扁舟兩岸依林樾，蕭蕭兩鬢吹華髮。
萬事不理醉復醒，長占烟波弄明月。
偈頌一百三十三首·其六九
作者：釋居簡
朝代：宋

虛空無相身，墮地惹埃塵。
不入紅塵裏，馿年洗得清。
偈頌一百三十三首·其六二
作者：釋居簡
朝代：宋

未發足南方已前，早知錯了底十有五雙。
往往當面諱却，不肯承當。
若不將錯就錯，未免雪上加霜。
我者裏纂節去處，聽他烟棹上瞿塘。
偈頌一百三十三首·其六五
作者：釋居簡
朝代：宋

賊來須打，客來須接。
明慶長老來，打即是，接即是。
若打來不見贓物，若接來未問蹤由，休休，不是冤家不聚頭。
偈頌一百三十三首·其六四
作者：釋居簡
朝代：宋

敗闕在雙林，都無跡可尋。
海枯終見底，人死不知心。
偈頌一百三十三首·其四
作者：釋居簡
朝代：宋

無愧於心對聖僧，不圖人愛愛人憎。
打刀不是并州鐵，誰與諸方剪葛藤。
偈頌一百三十三首·其四〇
作者：釋居簡
朝代：宋

三分光陰二早過，向下文長。
靈臺一點不揩磨，彼自無瘡。
貪生逐日區區去，終日茫茫。
喚不回頭爭奈何。
偈頌一百三十三首·其四三
作者：釋居簡
朝代：宋

跛跛挈挈，百醜千拙。
鬭諸方勝，勝諸方劣。
偈頌一百三十三首·其四九
作者：釋居簡
朝代：宋

擬破一微塵，分明昧此經。
如何破經卷，出此一微塵。
偈頌一百三十三首·其四二
作者：釋居簡
朝代：宋

晃晃在心目，昭昭居色塵。
莫將銀世界，喚作假銀城。
偈頌一百三十三首·其四五
作者：釋居簡
朝代：宋

是佛亦拜，是魔亦拜。
大膽小心，不妨忒煞。
傅家林
作者：釋居簡
朝代：宋

樵斧響晴雷，平林頃刻摧。
兔亡三穴徙，猿弔一枝哀。
桑梓思前輩，松杉惜上林。
養林如養德，萬木盍重栽。
僧持癡絕墨跡求語
作者：釋居簡
朝代：宋

信心銘與參同契，朱界棋盤字字收。
留得中間元字脚，老來無復辨蹤由。
僧蓄菖蒲盆誤觸墜地求語
作者：釋居簡
朝代：宋

崑山拳石定州盆，上有蓬瀛九節根。
又是一番成住壞，路逢芳草亦銷魂。
元宵晴呈倉使曹秘丞
作者：釋居簡
朝代：宋

元正霽雪卷陰機，做得晴如此夕稀。
金菡新紅連夜發，玉輪初夜碾雲飛。
漏隨冰泮生和暢，海湧山來抃峭巍。
莫把笙鏞駐麾節，禁林樹樹響催歸。
元日送客歸西湖
作者：釋居簡
朝代：宋

采筆春消御柳邊，櫂歌忽聽采菱船。
三賢見說遷居了，只寄梅花問水仙。
元日領客登北高
作者：釋居簡
朝代：宋

雲繞簷楹掃不開，闌干直下是飛來。
笑看白玉芬陁利，領略風煙又一回。
元暉求僧
作者：釋居簡
朝代：宋

入我門庭著我衣，面前說是背還非。
從來不作大人相，要箇傳家五逆兒。
克己齋
作者：釋居簡
朝代：宋

罔念聖爲狂，醫狂亦有方。
正逵遵穩審，私孽殄微茫。
蛻俗嗟封殻，耘心破畛疆。
它山石攻玉，日用細平章。
入邑阻風·其一
作者：釋居簡
朝代：宋

鬭風鷁退不忺飛，還似當年過宋時。
又似雪舟人興盡，歸時却是順風吹。
入邑阻風·其二
作者：釋居簡
朝代：宋

見時無事去還思，往往來參去不辭。
弗是山林傲軒冕，澹臺有請獨無私。
內相洪容齋名諸孫華亭少府曰可齋
作者：釋居簡
朝代：宋

濫觴學滄溟，弗至吾弗已。
九仞規成功，弗成吾弗止。
方其未至時，傍睨豈知此。
及其既成後，豈暇顧傍睨。
或云山既高，我則揆諸理。
或云海未深，我則反諸己。
所立固先定，所詣孰能尼。
刻瓜大如斗，淺諾復輕唯。
甚者反自畫，不則中道弛。
傲然曰山海，不了可齋耻。
可齋何人斯，故家振番水。
束髮讀父書，介特固若是。
幼蒙玉堂印，壯授盤洲記。
至於自肯時，不見兩君子。
黄河可爲带，太山可如礪。
悠然君子心，無同亦無異。
兩蟆贊·其二
作者：釋居簡
朝代：宋

蟻戰酣，蟆襲其後，非大嚼盍反相友。
夢好忽同歸，一麾何足疑。
八月大風大水·其一
作者：釋居簡
朝代：宋

十日溪頭鷁退飛，相逢那暇問雄雌。
不如二月春風好，草木無情亦去思。
八月大風大水·其二
作者：釋居簡
朝代：宋

零落茅茨水半扉，媼顰翁蹙小兒啼。
老雞不管豐凶事，獨自將雛樹上棲。
八月廿七風雨大浸
作者：釋居簡
朝代：宋

左扼飛廉吭，右拊巽二背。
謂云如何其，坐使六鷁退。
亦有司雨工，馽如繫單于。
不卷油然雲，自欲干剪屠。
鄉來不鳴條，塊亦不曾破。
卿雲千點明，華月半天墮。
衮衣徂東山，拔木仍偃禾。
至今東山詩，千載猶詠歌。
悠然啟金縢，風反雨亦止。
是中果何書，頃刻變天紀。
流言久弗作，狐亦不復疑。
至誠動真宰，風雨胡不知。
風雨不我以，我稼已墮水。
不知十日淫，滴碎田父心。
六月廿九神林寺池上荷花
作者：釋居簡
朝代：宋

凉沼承芳薰，急雨壓炎暑。
葉葉蚌觸碎，頃刻萬斛許。
痕玉臉能薄，著得許多雨。
駢頭如有愬，低簪欲相語。
摧拉翡翠翼，零亂鴛鴦羽。
賸擬牋老天，細意冩心膂。
約束誅雲師，前驅卷晴宇。
紅酣盡扶起，綠摇並搴舉。
蘋末風亦好，人間暍隨愈。
太一泠然舟，著我歌白苧。
六解一亡
作者：釋居簡
朝代：宋

六用無功信不通，一時分付與春風。
篆烟一縷閑清晝，百鳥不來花自紅。
再贈謝高士得之
作者：釋居簡
朝代：宋

我曲非俗音，亦非正始音。
閴然洞遺響，萬籟俱爲瘖。
有弦不足彈，無弦不足尋。
與之俱浮沈，適以冩我心。
謝郎介潔彌明操，結喉深目蒼髯槁。
劉生侯喜不相逢，弗聯石鼎歌南風。
援琴速我城南道，爲我從頭冩懷抱。
不是山林同苦心，更有阿誰彈得到。
曲終月墮仍反聞，欲彈不彈心自論。
小俟茶甘回齒頰，喚起胎仙舞三疊。
决定信齋不遇·其一
作者：釋居簡
朝代：宋

不二門高八字開，寥寥不見一人來。
從門入者居門外，却笑時人點額回。
决定信齋不遇·其二
作者：釋居簡
朝代：宋

不將柔櫓釘樁摇，等視安流與怒潮。
若謂他家本無事，須知滴水也難消。
冷水谷桃花未開次竹岩韻
作者：釋居簡
朝代：宋

山行兩袖皆華風，游人未多花未紅。
堂堂春去已無幾，晴趁一日來山中。
山人寸金酬天地，都種芳菲留客醉。
粉桃商略待緋桃，坐令羯鼓催無計。
怱怱歸興如酒濃，零落斷雲流水蹤。
明朝乘興尚可再，應笑武陵蓑笠翁。
判花大手今燕許，收拾是中春一塢。
小待巴東製錦歸，盡吹紅雨爲霖雨。
冷泉待月·其一
作者：釋居簡
朝代：宋

猶自單衣怯夜闌，不風亭戶子聲乾。
平生知己蓮峯月，不爲衣單不倚欄。
冷泉待月·其三
作者：釋居簡
朝代：宋

眩轉金波凝不闌，特尋佳處閣團團。
南飛烏鵲噇眠去，獨與飛來小朵看。
冷泉待月·其二
作者：釋居簡
朝代：宋

閘住亭前綠半篙，泉中白兔眇秋毫。
庾樓自是當年好，番襪工夫合反騷。
冷灣
作者：釋居簡
朝代：宋

怪雨盲風塞冷灣，破頭艇子出湖灘。
平生無地酬忠信，獨向風波險處看。
出入韻寄陸溧陽
作者：釋居簡
朝代：宋

溧陽令尹果誰歟，陸少蓬翁小伯魚。
佳客來時須問字，丈人好處略瞻烏。
俸錢撙節開家集，官事那容讀父書。
獨欠舊時窮少府，琴堂相對撚吟鬚。
出山相贊
作者：釋居簡
朝代：宋

脫屣金輪只等閑，六年癡坐碧孱顔。
出山不了些兒事，何似當年莫入山。
刀鑷工
作者：釋居簡
朝代：宋

彈鑷何曾款俗扃，清晨且了夜來經。
匣非臺鏡人誰鑒，閲少年頭雪易零。
老葛句留身後貴，顛僧髮燼死前靈。
白崖薙罷還來薙，饒得長安兩獨醒。
分歲
作者：釋居簡
朝代：宋

辦得分年供，清哉亦稱懷。
野槃均柿串，草具爨松釵。
指冷柑初破，灰紅芋旋埋。
火邊相枕藉，火盡又添柴。
分題畫策得山茶
作者：釋居簡
朝代：宋

綠枝丹葉未春回，生色潛隨采筆開。
欲伴高文歸大冊，道山延閣小蓬萊。
刈麥
作者：釋居簡
朝代：宋

恨入崆峒渺，偏於麥熟時。
謬將勤補拙，愧在素仍尸。
仰識陰陽足，豐酬餠餌思。
秋高禾黍實，不與宿根期。
初度
作者：釋居簡
朝代：宋

苕溪初度思親泪，滴盡依前不及泉。
借使無言還自壽，便教有法與誰傳。
五窮各自爭爲祟，百巧還他弗解禪。
爲問季秋幾望月，幾回照我未生前。
初祖贊
作者：釋居簡
朝代：宋

五葉芬敷自一花，無人圖蔓剪根牙。
不教著脚金陵地，猶恨蕭梁未作家。
別孫都倉
作者：釋居簡
朝代：宋

節制作鹹利，悠然見設施。
工夫雖自小，鼎鼐却相宜。
盟鷺鷗同適，及瓜梅未知。
有書聞季父，爲致別時思。
別宣城元僚府掾二趙柬諸名勝三十韻
作者：釋居簡
朝代：宋

大緘遣吏牘，小緘手自抄。
兩緘九鼎重，只覓一把茅。
把茅住山人，莫識所以然。
或云爾當去，雲毳風翩翩。
問之何因爾，拱默俟風旨。
就列乃陳力，尸素輒屏棄。
靜推尸素元，展轉竟未安。
一日不自營，一日不敢餐。
竹疎不肯蕃，梅瘦不肯肥。
豆瘠不加實，菊瘁不受醫。
種植係勤墮，肥瘠繄天時。
極力敢不勉，强智終奚爲。
年年縣官租，急不啻星火。
今年水粘天，經冬首陽餓。
人言爾何愚，冉冉霜茁顱。
料不閲墳典，豈暇觀奇書。
所學昧日損，區區使人忿。
不識諸方玄，况復衆妙本。
列剎鼓鍾沸，四方走檀施。
問爾胡不然，我則異於是。
孄安只牧牛，琛師獨種田。
老農與老圃，聖智願學焉。
日日洗缽盂，吾豈尸吾廬。
丁寧勿它斥，只斥山澤癯。
謬聞世道隘，樂此山林大。
山林今復然，老我不足汰。
西南天一隅，首丘亦有狐。
雲爲故山雨，珠曾還合浦。
竹扉閴無人，柏子芳嫋雲。
貝葉照窗几，沈潜報知己。
別李子源
作者：釋居簡
朝代：宋

分携二十年，解后復翩然。
易辦長亭別，難忘短李賢。
春非無勝日，雨是未晴天。
最是關心處，帆開順水船。
別陳給事諸公赴陸府判盤隠之約
作者：釋居簡
朝代：宋

挂包妃子墓田居，餘地無錢買一鉏。
隣寺笑貧稀住計，孤山嫌怪索離書。
鴻雖自去何須送，鷗不曾親儘不疎。
亟欲寄聲尋便武，只煩三十六鱗魚。
刺血冩經解祠部逋
作者：釋居簡
朝代：宋

幽馥騰芻草，餘春散妙蓮。
若無皮下血，寶所待馿年。
前彎
作者：釋居簡
朝代：宋

反關蓬蓽了殘書，弗到前彎一月餘。
不見蓼花紅照水，安知秋色到西余。
劉學諭挽章
作者：釋居簡
朝代：宋

大信難於淺俗謀，楚人然諾久無酬。
盡攄素藴知難售，空抱遺經自反求。
數曲短屏林屋曉，半規殘壁洞庭秋。
焚舟自是諸郎事，接武東廂兩勝流。
劉寺庭犀盛開
作者：釋居簡
朝代：宋

鳳井庭犀玉載腴，樓前樓後著花初。
不須素幌縈檀篆，只放鮮風入綺疏。
恨弗同尋姑射住，却疑僦得廣寒居。
露零夜老秋衣薄，獨自裴回繞屋除。
劉改之葬崑山山寺下邑人不知葬處·其一
作者：釋居簡
朝代：宋

凌煙不著老風騷，劍沕深雲鐵未消。
獨欠張華眸子碧，寒芒千丈夜迢迢。
劉改之葬崑山山寺下邑人不知葬處·其二
作者：釋居簡
朝代：宋

酒酹墳頭土易乾，何如黄鶴斷磯船。
會看潮雪莆萄綠，喚起長鯨快吸川。
劉改之題王總幹虜中懷親帖拉朴翁與余同賦
作者：釋居簡
朝代：宋

白雲起處感親深，故倚西風動越吟。
送老有田非住計，欲飛無翼是歸心。
强隨隣里雖胡語，自教琵琶只漢音。
玉瘞遐荒元不死，夜干牛斗尚千尋。
劉檢詳新除
作者：釋居簡
朝代：宋

南北分疆後，關河氣不清。
有才皆瑣屑，臨事少崢嶸。
嵩華俱崷崒，岷峨獨抗衡。
卯金重耀德，藜杖復尋盟。
火老隨秋灺，凉深伴月生。
虛凝仙掌泫，縹緲慶雲明。
肯室高名節，寬西舊老成。
空群嘉駿産，跨竈大家聲。
問望公輿論，芬香藹旦評。
尺書賢十部，全璧藐連城。
一歲尋佳處，重陽欠好晴。
風輕茱未紫，露重菊初榮。
春玉新嘗稻，挼香試剪橙。
滿城風雨句，不足配餐英。
劉母墓
作者：釋居簡
朝代：宋

怒虎跑雲此處傳，到今知是幾何年。
一彎碧似回珠浦，數曲青藏瘞玉田。
彤管旋添今日史，白華何補鄉來篇。
誄辭盡出騷人社，行橐猶能得細詮。
劉漫塘寄謝宜興三詩屬宜興索和·其一
作者：釋居簡
朝代：宋

醫俗無如退，榮身豈俟官。
不知狙喜怒，聊問竹平安。
惡曲麾圓器，希同即異端。
十虛無四壁，冷眼要人看。
劉漫塘寄謝宜興三詩屬宜興索和·其三
作者：釋居簡
朝代：宋

泳飛樓上吟，記賞竹巖深。
鶴已幾番子，棠仍千樹陰。
名隨北斗上，刻笑峴山沉。
獨欠巖翁些，交游尚挂心。
劉漫塘寄謝宜興三詩屬宜興索和·其二
作者：釋居簡
朝代：宋

美政喧隣壤，新詩致漫翁。
新聲能峭眇，嘉實對清空。
藥苦終成效，言甘恐害忠。
不逢丈人行，爭識古人風。
劉簿分賜茶
作者：釋居簡
朝代：宋

吁嗟草木之擅場，政和御焙登俊良。
雙龍小鳳取巧制，斷璧零圭誇襲藏。
晴窗團玉手自碾，旋熁鐵坏玄兔盞。
瓦瓶只候蚯蚓泣，不復浪驚浮俗眼。
卯金之子我所識，戶外青藜扶太一。
十襲携來訪賞音，清白猶能勝黄白。
君家阿伶兩眼花，以德頌酒不頌茶。
遂令手閲三百片，風味盡在山人家。
潮從委羽山前漲，少得清漣入瓶盎。
瓢瀹天漿睡足時，香縯絲綸九天上。
劉練師歸綿州
作者：釋居簡
朝代：宋

掾署生賢夢，君生幾歲知。
江圍帝子閣，蘚暈海棕詩。
鉛豈無成日，筇須有化時。
怕揮天寶泪，莫話浴妃池。
劉誠道訪疎寮
作者：釋居簡
朝代：宋

歸途弗辨處州詩，大雅遺音鑒賞稀。
先自有田皆種秫，豈應無子不傳衣。
華緘不貴中朝士，草具甘分北宕薇。
老矣菟裘何許問，摇摇心與去帆飛。
劍池
作者：釋居簡
朝代：宋

雲根無底竇，或謂水通溟。
下瞰幾千尺，高標第四名。
鬼題孤獨字，劍沕屬鏤精。
翠禿青殘處，黄州舊勒銘。
包氏卧虎圖
作者：釋居簡
朝代：宋

猿臂將軍死弗侯，發機百中巧無酬。
不逢肉醉眠山路，飲羽空嗟老石頭。
化周大孺人長明燈
作者：釋居簡
朝代：宋

古佛舒光照夜遥，微明欲灺倩誰挑。
福田中有光明藏，試遣周郎問小喬。
化姜
作者：釋居簡
朝代：宋

天生糙辣少漚和，只者星兒未足多。
拈出自然調衆口，舌頭無眼也誵訛。
化柴
作者：釋居簡
朝代：宋

死火何妨且活埋，傍城傍郭采無柴。
家風不與疎山別，莫是遭他受記來。
化桶
作者：釋居簡
朝代：宋

雪峰道底曾知有，已落曾郎陷虎機。
若也諸人得受用，何須二子下針錐。
化蓆簾
作者：釋居簡
朝代：宋

除却障時生却礙，不通風處却通方。
直饒影草能回互，八面玲瓏底處藏。
化鍾
作者：釋居簡
朝代：宋

試看大扣大鳴時，出冶頑銅亦自奇。
弗是神通非妙用，虎巖爐鞴只如斯。
化鬮拈千手大悲像
作者：釋居簡
朝代：宋

秋澄萬水家家月，春入千林處處花。
爲問大悲千手眼，不知明月落誰家。
化鹽
作者：釋居簡
朝代：宋

曾經萬鍛不消融，從此功歸鼎鼐中。
四海叢林今淡薄，何妨隨處展家風。
化齋
作者：釋居簡
朝代：宋

解結冬年辦四齋，赤洪崖打白洪崖。
信心檀越家家是，只告諸天次第排。
十人書經
作者：釋居簡
朝代：宋

葛藤本子燎無餘，正好忘筌復縱魚。
便是太平無事日，如何又倩十人書。
十六夜月
作者：釋居簡
朝代：宋

今宵較些子，猶自勝閑時。
圓缺有常守，陰晴無定期。
伊人紛好惡，嫌鏡改妍媸。
玉臼藥長在，霜蟾家不移。
金波仍眩轉，掌露儘華滋。
連璧何妨晚，修輪莫問遲。
纔逢桂殿冷，便結庾樓知。
十事九違意，浮生幾展眉。
淵明十日菊，蘇子一聯詩。
不是心如月，安知月不虧。
十四夜月
作者：釋居簡
朝代：宋

幾望滄浪月，裴回獨自看。
小虧修未了，忒滿怕持難。
篆冷檀煙濕，衣單桂露乾。
丁寧橋下水，明夜印團團。
十四夜竹間對月客有說丹霞張郡博已還豫章
作者：釋居簡
朝代：宋

華玉初痕隴樹顛，朣朣俄頃散澄鮮。
已無纖翳浄如洗，猶有些兒修未全。
竺友嘯聞青嶂外，胡床移近綠筠邊。
懷人長恨千山隔，雲淡天低鶴未眠。
十月初三四雪
作者：釋居簡
朝代：宋

霰集三秋後，花飛十月初。
更添兩度白，併作一年書。
稻疃齊生耳，麰田爛弗鉏。
寒敲君子竹，壓折怕林疎。
千葉梔子花
作者：釋居簡
朝代：宋

雖與餘香別，何曾別樣開。
一花分六出，千葉是重臺。
玉潔渾無玷，金黄謾奪胎。
尋思天下白，只合友江梅。
南屏春曉圖
作者：釋居簡
朝代：宋

塔穎透雲天影曙，水塍分畛葑痕青。
鷺鷥睡起忺初日，瘦立樓東柳外汀。
南山阻雪·其一
作者：釋居簡
朝代：宋

裂竹聲乾攪夜林，寬裁玉楮漫重衾。
遥知凹凸先平滿，未暇崎嶇探淺深。
凍折衣稜須煖熨，明穿簷隙怕寒侵。
西湖凍合方連底，獨釣無人傍湧金。
南山阻雪·其二
作者：釋居簡
朝代：宋

密密疎疎忽滿林，小齋冷直欠綾衾。
旋疑蟾轂行春曉，細看蠅頭到夜深。
已有四郊三白瑞，更無一點軟紅侵。
庭除層砌皆明潔，長笑當時側布金。
南翔九品觀
作者：釋居簡
朝代：宋

清泰重開國，芬陁便滿池。
高風追晉社，餘地拓蕭規。
玉甃承丹堊，璇題漾碧漪。
西之真捷徑，舍此復何之。
南藏主
作者：釋居簡
朝代：宋

伽梨一臂雲零亂，雲錦毳衣終不換。
佛法興亡總不知，續燄聯芳且緩緩。
截流過了復隨流，秦地難拘漢不收。
疥狗生天非所願，神僊自古不封侯。
馬勝威儀過成諂，波離軌範休沙魘。
若教自作杜叢林，敢保諸萬大段欠。
即事
作者：釋居簡
朝代：宋

一點春深燕子泥，卷簾不記燕歸時。
牡丹又逐朝霞散，亟課殘經更不知。
即事
作者：釋居簡
朝代：宋

竹扉半掩不須敲，掠面融風著柳梢。
燕子不知春寂寞，自銜泥補去年巢。
即事
作者：釋居簡
朝代：宋

遥夜遲眠替夙興，細聽牆角打風稜。
白灰未冷已無火，紅燼欲殘猶有燈。
天做雪時先自雨，水通潮處可曾冰。
有詩只些孤山月，不恨梅花喚不譍。
及菴
作者：釋居簡
朝代：宋

過亦非中道，其如不及何。
到江吳地盡，隔岸越山多。
古松下禪僧圖
作者：釋居簡
朝代：宋

眼明千載老風烟，幽思悠然喜欲顛。
疑在浣花詩裏見，只無松子落僧前。
古鏡行
作者：釋居簡
朝代：宋

一奩古碧涵冷秋，泓澄紺滑凝不流。
開奩拂拭辨款識，認得軒轅在時事。
軒轅昔游廣寒殿，取太陰精酬百鍊。
冏冏妖蹤怪影消，夜哭空郊曉奔竄。
菱花亂古亦亂真，識真考古今無人。
黄金寧可買不死，難買張華兩眸子。
句
作者：釋居簡
朝代：宋

漁翁不耐寒，重沓著蓑衣。
可廬
作者：釋居簡
朝代：宋

傍水依山便託栖，百年心事老茆茨。
恰如彭澤歸來後，柳色遮門菊繞籬。
台州使君趙寺丞致饋
作者：釋居簡
朝代：宋

滔滔銀浦寒颼飀，一涓一滴皆清流。
向來却立望雲漢，朣朣華月縣高秋。
霞標一萬八千丈，雪兔霜蟾在其上。
光分四海凉如水，小試丹丘一千里。
史孟博作軒
作者：釋居簡
朝代：宋

崔嵬方駿奔，斗次又鵬騫。
紫翠新如染，青巉俯可援。
雲低天漸近，雷怒雨隨翻。
變化才俄頃，何須問化元。
吊志老宿
作者：釋居簡
朝代：宋

浮休不足籌，遺恨黯難收。
死草起新馥，落梅添古愁。
一龕遲日月，百歲老春秋。
獨有舊名氏，不隨溪水流。
吊朱堅老
作者：釋居簡
朝代：宋

昔日當軒百步威，幾人到此竪降旗。
若非居士通方眼，誰識川僧陷虎機。
吊楊尚書哭子未幾復鼓盆
作者：釋居簡
朝代：宋

壽域富萬彙，楚楚惟靈椿。
彭固不可儕，聃亦虞遘迍。
天高杳難問，請以意自陳。
大年豈知止，小知寧無贏。
况夫朝有聞，幻變可得嬰。
君家老孟光，及與膝上英。
洞窺天地先，一視蜾與蛉。
居然因其小，其餘贊經綸。
青青脩梧枝，尚有五色翎。
相參星辰履，共爲黄河清。
吊猿
作者：釋居簡
朝代：宋

巫硤第三聲，無愁亦怕聽。
養鉛煩護鼎，獻果伴看經。
失樹難忘返，投籠不畏扃。
舊銘曾瘞鶴，猿瘞亦宜銘。
君山弔古
作者：釋居簡
朝代：宋

梏足晶熒佩陸離，無人從事一丸泥。
謀疎與國迷同體，恨逐東流竟噬臍。
俗好永懷兄弟遜，金多盍媿斗牛齊。
潮來只打君山脚，渺渺江空宇宙低。
吳吾何待制遣四鶴入山
作者：釋居簡
朝代：宋

竹扉無人敲，掩關長夕曛。
一饑苦難療，三篾收奇勳。
鼎來四胎仙，縞袂垂玄帉。
其一行且却，隠若避世紛。
其一擬前邁，步武閑如雲。
唳者又其次，畫然戛天垠。
季氏響相答，和樂方誾誾。
昂然青田英，暫爾北磵濆。
鸞鵠倘可侶，雞鶩端不群。
乘軒初何心，在陰當有聞。
日飲澗底淥，時啄岩根芸。
華表懷故都，蕙帳悲移文。
仙凡豈異轍，風月當平分。
主人爾同調，與俗相蕕薰。
浪迹傃富貴，永懷酣典墳。
衡連老蒼官，從合抱節君。
遣爾尋考槃，亦足張吾軍。
人方斧槁梧，對此齒沒齦。
駸駸恐爾及，惴惴令人慬。
胸中小天地，籠中何足云。
吳提幹之官淛東
作者：釋居簡
朝代：宋

叔季振華裾，晶晶照上都。
對床風送雨，隔岸越分吳。
池草冰澌煖，庭萱玉色腴。
綵帆飛曉鏡，拂拭賀家湖。
吳江塔寺登閣觀太湖
作者：釋居簡
朝代：宋

十華藏海藐涔蹄，便作涔蹄爲物移。
富貴不須開帝網，只開萬頃碧玻璃。
吳江道中
作者：釋居簡
朝代：宋

蔓滋螟螣燕孫謀，爭得嫠砧不怨秋。
築圃莫嫌登稼少，尚餘蕎麥趁霜收。
吳狀元赴闕屬陳兼僉催送行語
作者：釋居簡
朝代：宋

細把前朝聖政推，婁教龍首到黄扉。
自南渡後從頭數，比舊京時過眼稀。
磊砢固當爲世用，風雲端不與人違。
采薇只在丁山下，亟佇青鸞入翠微。
吳秀州自通判即真
作者：釋居簡
朝代：宋

鄉來風月渺鴻溝，已屬而今第一流。
九轉可曾圖速效，雙旌何足嘆遲留。
暫紆青綬宣新化，應對黄花動古愁。
倘有無人耕處地，欲投瘦策問菟裘。
吹香
作者：釋居簡
朝代：宋

寒壓痕雲凍不消，華風醖藉不鳴條。
瘦枝褪煖無多韻，亦有鮮明玉色潮。
周氏小閣漫堂名之曰燕超
作者：釋居簡
朝代：宋

蜂懶蜜脾香，將雛燕子忙。
種萍翻盡絮，蕃稻浸成秧。
梅子雨初溽，蘋花風未凉。
卯金天祿閣，芳墨浩淋浪。
周漕泊舟寺前
作者：釋居簡
朝代：宋

見說淮東使者歸，耄鯢都作小兒啼。
暫閑綠野停鴻鵠，小俟青冥驟駃騠。
度外二三皆勝策，胸中十萬未全提。
浯溪尚有嶄天石，頌德歌功儘可題。
咄庵
作者：釋居簡
朝代：宋

咄地一下，好肉剜瘡。
更安名字，雪上加霜。
和六一居士守汝陰禁相似物賦雪
作者：釋居簡
朝代：宋

漣漪碎剪成新萼，廉纖带雨尤輕薄。
人間但見巧番騰，天上不知誰制作。
九地瑕疵都粉飾，重雲揞塞難恢廓。
曉光奪目增眩轉，夜色侵燈尤閃爍。
康莊充斥去無路，老幹壓低摇不落。
寒稜凍得水生皮，氣艷冷欺裘擁貉。
可勝思苦相嘲謔，旋忘手凍爭拏攫。
亂委平堆可照書，圓瑳小握供彈雀。
靜聞裂竹亟扶顛，勇作探春思躡屩。
犯寒果勝附炎熱，苦饑預慶歌豐樂。
長鬚嫩煮蚓方泣，小龍新破團初瀹。
默觀造物真戲劇，更看一色吞沙漠。
載賡險韻付銜枚，孤軍大敵空橫槊。
寡和尤知白雪高，非偶自貽齊大噱。
和劉文伯春牛韻
作者：釋居簡
朝代：宋

不獨分身在此州，通身灰土渾常牛。
一從惱亂春風後，千古春風不斷頭。
和寒泉春日兒童三詠·其一
作者：釋居簡
朝代：宋

爭跨迎侯彩竹新，相呼回策巧如縈。
一鞭看是誰先著，穉子群中覓祖生。
和寒泉春日兒童三詠·其三
作者：釋居簡
朝代：宋

煖響烏𣡶二月初，調高不作小單于。
年年陌上兒童戲，嚼徵含商盡不如。
和寒泉春日兒童三詠·其二
作者：釋居簡
朝代：宋

縱輪不卷只嫌低，高處安知鷁退飛。
弱縷不禁兒輩掣，斷鳶弗下斷雲歸。
和東坡守汝陰禱雨張龍公祠得小雪會飲聚星堂用歐公故事
作者：釋居簡
朝代：宋

六花萼萼都無葉，萬花鬭白都輸雪。
緩飄微霰止還集，急趁回風飛欲絕。
山固無愁鬢先老，竹非爲米腰頻折。
鄉來囊螢本同調，今夕風燈不愁滅。
僧窗處處茶煙濕，漁舟箇箇綸竿掣。
老坡不犯汝南令，粲如晴午裁新纈。
乾坤蕩蕩無畛畦，比類區區空瑣屑。
霧沉雲重記葳蕤，雨收風拾書輕瞥。
肯爲忠臣六月飛，賸煩太史從頭說。
粗人金帳暖如春，詩人布衾冷如鐵。
和海藏主韵
作者：釋居簡
朝代：宋

海涵地負避無門，萬象森羅托此恩。
萬象之中全體露，胸襟流出盡乾坤。
和睡翁鞏仲至賦頤蒙齋贈澄元妙
作者：釋居簡
朝代：宋

靜倚松門掩夕霏，不知求己去求誰。
翳花旋掃無留蔕，蒙吝纔消即善頤。
彖象尚堪明古意，茅茨聊復傍寒漪。
是中餘地藏緘默，何處人間更有詩。
和竹岩游虎丘
作者：釋居簡
朝代：宋

山低秋欲雨，樹老晚藏煙。
劍試道邊石，花飛臺外天。
暝雲埋古甃，嵌竇漲新泉。
欲借松風鼎，煎茶些玉川。
和素齋口占兼簡戇菴
作者：釋居簡
朝代：宋

岸巾斜日倚庭柯，調度疎明似小坡。
長鋏不彈秋寂寞，短檠更問夜如何。
青雲舊約聯鑣上，白苧新聞對酒歌。
秉鉞登壇誰獨步，今淮陰更辦多多。
和趙湖州見寄
作者：釋居簡
朝代：宋

拙速詼諧與巧遲，約三章法赴吟期。
一從鷗鷺忘情後，都是池塘入夢時。
星履盍酬高步武，竹符聊試小施爲。
凜然心事明如日，况是從來畏四知。
哀三城
作者：釋居簡
朝代：宋

歲逢虎牛禍折萌，蕩蕩蜀道猶可評。
嗾姦反正善其計，振槁拉枯徒爾勤。
初雖覆杯可撲滅，終焉决海難爲平。
智人三尺眼前暗，明玉一玷磨弗晶。
因仍擾擾不知了，殘金欲灺連韃人。
武功夙著沖與寔，貂蟬貴欲兜牟成。
孽成孤鳳鳥不度，守有可死生無因。
兩公氣節固相類，又類射虎飛將軍。
西和寅仲出儒素，開禧總餉先垂名。
太丘是父有是子，衝樓跨竈前無倫。
話頭講明有定見，不與姦諂相因循。
犬戎日衆我日寡，貔貅乍屈還乍信。
賀蘭飽鮮方醉醇，嚙指不讎南霽雲。
慟哭秦庭不肯援，有嚴玉帳無分兵。
借令空弮可持滿，飛鏑已盡風中鳴。
三城父兄一時陷，况復骨肉懷親親。
有生必死死有所，此死可羞尸素群。
矜韜衒略謾蠢蠢，妬功嫉效徒逡逡。
幸災之跡弗容掩，不掉之尾何足云。
鄉來益昌倡大義，阿源流芳千載榮。
勝天倘可恃人衆，公道莫於行路聽。
後先忠節貫日星，野史孰愈良史真。
哭趙別駕子野
作者：釋居簡
朝代：宋

年高唐進士，官小魏諸王。
落落青雲步，朣朣古錦囊。
筆隨文塚瘞，劍返虎丘藏。
分得閑風月，湖山不掩光。
唁趙恕可府錄丁母夫人憂·其一
作者：釋居簡
朝代：宋

江東尋勝日，月幌怕寒侵。
步轉屏陰玉，花挑蘂盡金。
區區留客意，的的愛兒心。
有子母不死，因君感更深。
唁趙恕可府錄丁母夫人憂·其二
作者：釋居簡
朝代：宋

懿質閑貞訓，宗閨著令儀。
子蕃知必貴，隣好爲頻移。
素節尊勤儉，彤椽吐倔奇。
滔滔東注恨，何日是還期。
唐人劉長卿送徹上人歸越云禪客無心杖錫還沃洲深處草堂閑身隨弊履經殘雪手綻寒衣入舊山獨向青山依樹下空留明月在人間那堪別後長相憶雲水蒼蒼但閑關洪義二上人請次韻歸山陰
作者：釋居簡
朝代：宋

行雲流水去仍還，多費清游少費閑。
缺處欲修前夜月，燒痕旋補去年山。
榻仍拂拭懸空壁，猿自歸來守半閒。
寂寞東家老茅屋，平安幾日到松關。
問傅菴海棠消息·其一
作者：釋居簡
朝代：宋

光風欲透錦燕脂，數點忺晴已薦奇。
惆悵一雙新燕子，年年不見未開時。
問傅菴海棠消息·其二
作者：釋居簡
朝代：宋

紅雲煖壓草玄池，宮燭傳榆夜更奇。
空掩沉香亭北恨，玉環宿酒未醒時。
問天慶觀奚高士病
作者：釋居簡
朝代：宋

蕙帳癯仙老，因仍病日侵。
樓寬恰方丈，策瘦甫逾尋。
谷響呼頻應，瓢虛捺不沈。
百年渾得醉，不醉百年心。
問疾維摩贊
作者：釋居簡
朝代：宋

賣弄瀾翻舌，文殊是阿誰。
未曾談不二，已自落思惟。
問訊方岩侍郎·其一
作者：釋居簡
朝代：宋

翳盡珠明萬象空，壺中只著小玲瓏。
鄉來冀北藐群馬，此去斗南能幾翁。
淵默但知藏霹靂，清寧何必友崆峒。
方城屹立青如削，萬壑千巖在下風。
問訊方岩侍郎·其二
作者：釋居簡
朝代：宋

用亦無心舍亦輕，歲寒只有竹忘形。
水村容與吹黄葉，溪圃耘耔課白丁。
細草遠連三徑綠，好山長借兩眸青。
浚池小貯連天碧，待與人間洗濁涇。
問訊陸秘讀
作者：釋居簡
朝代：宋

曾並籃輿上峭巍，先將鸞尾掃烟霏。
步從歸鳥上頭去，雲在倚闌低處飛。
古錦尚餘前日句，秋荷重製北山衣。
蓬萊直與人間遠，猶得清苕訪采薇。
善拳洞
作者：釋居簡
朝代：宋

一山三洞幽，兩洞碧通流。
龍占層淵沕，魚憑四足遊。
遠舒雲際望，凉愜水邊留。
更卜重來約，岩前石點頭。
善權修造訖事
作者：釋居簡
朝代：宋

林表煥丹碧，化出一段奇。
鄉者未始見，今也其誰爲。
金錫來自閩，萍跡纔止茲。
跨門懷往昔，視篆恢宏規。
所立志先定，志定山弗移。
苦心忘艱勤，佇思常委蛇。
複道行半天，雲影低四垂。
叢玉坐上天，白花水中坻。
兩忘深且高，旁列崇與卑。
天人既交際，物我咸熙怡。
殿以舍空王，空王顰兩眉。
長恐屋打頭，東拄西防墮。
稜層加峭峙，柱礎奠仄欹。
彫零古象設，一一皆新之。
瑣屑與滅裂，整頓靡孑遺。
凄凉佛前燈，蘭膏添滿而。
明光號無盡，安知無盡時。
咨爾北山密，爾吾無學兒。
曷如然此燈，千花開不萎。
鬰密暝雲蔽，浩蕩剛風吹。
剛風吹不滅，相配天陽熙。
喜曹安撫還自瀘南
作者：釋居簡
朝代：宋

蜀道因仍漲燧煙，煩公玉節照山川。
省闈三見文衡正，邊柝雙兼武備全。
傳自老成需代去，不知威惠倩誰宣。
回頭半壁西南地，不是尋常刺史天。
喜雨美王長官
作者：釋居簡
朝代：宋

四月五月河港枯，下田上田龜拆塗。
山湫劍沕龍光閟，一呼便爲蒼生超。
油然請命朝帝閽，觸翻玉女洗頭盆。
女從帝傍輒大笑，紫金蛇掣暾重昏。
田穉九死皆返魂，舳艫銜尾沙水渾。
扣如虛谷有逸響，享以明德無繁文。
去年老瓦雞豚酒，酒酣說尹終在口。
屬聞今復辦多多，更聽醉農新詠歌。
喜雪賀趙守·其一
作者：釋居簡
朝代：宋

不見鮮明剪綠漪，焦勞夙夜動精祈。
臘殘雖缺三回白，歲閏何妨十日遲。
孰謂天高催不得，自知心感弗曾疑。
靜中覷破玄冥巧，留作新春第一奇。
喜雪賀趙守·其二
作者：釋居簡
朝代：宋

擬絮因風又擬鹽，只今此話可曾拈。
待將巧思形容盡，合避新條比類嫌。
褪煖已先雲懵澒，挾寒相次雨廉纖。
落梅聲裏渾如晝，冏冏橫陳透玉蟾。
嘯雲
作者：釋居簡
朝代：宋

月下悠然洞杳微，弗諧琴筑與塤箎。
不知林谷鵷鴻響，何似南陽抱膝時。
嘯雲
作者：釋居簡
朝代：宋

胡笳未奏邊雲悄，長嘯一聲山月小。
狂虜歸思悲夜老，身未到家心已到。
山雲不似塞雲腥，雲中倚闌時一聲。
悠然清聞四十里，何獨重圍空萬騎。
嚴山人餉蒲萄漿
作者：釋居簡
朝代：宋

翠朵搴藤剪綠垂，小槽新壓水晶澌。
凉州亦有楊州鶴，惆悵山人只要詩。
四明陸韓二佳友登科·其一
作者：釋居簡
朝代：宋

龍虎榜頭千佛名，亂山寸碧起雙明。
預吟新句雖三首，莫放臚傳第二聲。
得意馬蹄須款曲，吐花兔穎看崢嶸。
平生兩眼人嫌白，青爲君家好弟兄。
四明陸韓二佳友登科·其二
作者：釋居簡
朝代：宋

江上得書纔半月，漕闈旋與計偕初。
荐聞得第喜何似，縱不嗣音曾弗疎。
別院苦難應有助，大庭賈勇可無餘。
首呼名氏須相報，雁若慵來亟遣魚。
四月初八
作者：釋居簡
朝代：宋

只麽隨流去，如何慶佛生。
飄零嗟劫濁，湔洗俟河清。
託諷知無益，讒諛又不情。
韶陽奉塵剎，不薦一杯羹。
四鄉僧求語
作者：釋居簡
朝代：宋

夔到恭涪四五州，共他三十六江秋。
南來衲子知多少，那箇隨流解截流。
四香花圖
作者：釋居簡
朝代：宋

虛空講得四花飛，更著鮮風款曲吹。
直至如今無復見，笑憑子墨寫新奇。
國清寺絕頂更好亭下古梅
作者：釋居簡
朝代：宋

花開更好亭前枝，亭曰更好花更奇。
我猶未到春已到，春不到此將焉歸。
千山萬山儼環抱，一樹兩樹藏嶔𡼭。
曉粧弗受朱粉污，老去自著莓苔衣。
澹交霜髯與蒼玉，雅宜茅舍橫疎籬。
雲英風味有餘裕，石鯨鱗甲饒華滋。
恍然羅浮月中見，髿髿紺髮森冰肌。
又如大窖凍不死，凜凜素節無瑕疵。
紛紛紅紫不解事，與春角逐何遲遲。
待文作興不足道，凡民碌碌終奚爲。
孤芳拔俗千萬丈，未暇相與論襟期。
貞姿皓態美無度，幽意獨許鮮風知。
悠然憑高一披拂，僧窗處處開晴霏。
窗間跏趺擁風葉，照几碧眸岩電馳。
淵淵方寸湛古井，一漚不動清漣漪。
天香閟此無盡藏，潜於鼻觀通幾微。
水流山空但自笑，理與神遇端如斯。
鄉來孤山水清淺，龜膚鶴膝相參差。
青銅盤屈破香雪，紫鐵矯揉駢明璣。
膏肓泉石政爲此，冠冕草木今其誰。
天公亦復加靳惜，闊著湖水無邊涯。
八篇只遣處士賦，一點不放紅塵飛。
是中泉石固深秀，惜欠晴湖山四圍。
客如我輩亦不惡，擬賡疎影橫斜詩。
後車合改效顰轍，亦若佩弦仍佩韋。
圓方外明偉室
作者：釋居簡
朝代：宋

沙礫不自汰，清明日遄逝。
充此一寸虛，八紘靜無翳。
天風卷滄溟，濤山鬰岧嶤。
悠然一漚滅，中有湛不摇。
方其澄湛時，十日洞無際。
用晦乃全功，何妨九烏斃。
圓明後葬者居祖塔前屬寺僧樹表以識之
作者：釋居簡
朝代：宋

小橋南北盡僧居，彷彿天花傍鏡湖。
支遁廄中多養駿，丈人屋上試占烏。
軒窗面面雲痕濕，樓觀層層水影孤。
惆悵門前一抔土，倩誰封殖戒樵蘇。
圓無外一春不歸蘭猶有花
作者：釋居簡
朝代：宋

一春寂寞無人問，不爲無人不謹初。
猶有兩花藏葉底，隙簷三見月如梳。
圓覺會首求頌
作者：釋居簡
朝代：宋

大圓覺海勝伽藍，七佛之師首發譚。
引得上乘菩薩子，大光明藏作同參。
圖翁瓜圃出故淮東使者方詩境所藏楊補之三友
作者：釋居簡
朝代：宋

畫壽詩中境，人修地下文。
金蘭三友合，涇渭兩邊分。
凍壑層欹蓋，炎天獨欠君。
莫嫌疎影瘦，及與欠清芬。
垂虹中秋
作者：釋居簡
朝代：宋

晚來林屋仙，鸞尾掃疎煙。
未嘯騎鯨侶，先遮下瀨船。
一規霜冏冏，萬頃玉漣漣。
拈却明河詠，收還金薤篇。
鐵檠烏足擬，石鼎弗須聯。
等是春風手，清諧湘水絃。
空書聊復爾，風御已泠然。
傍睨休驚怪，吟中別有天。
塘淫
作者：釋居簡
朝代：宋

蒼官百夫雄，盤錯千仞岡。
鐵幹紫尤勁，銅柯青更剛。
屢吞霜雪敵，弗受斤斧戕。
支厦不爲柱，跨壑猶飛梁。
胡爲在泥滓，斷岸繄關防。
豈伊堅貞姿，泥滓永相望。
中分枵其中，脗合相抵當。
彼巧事穿鑿，我方信行藏。
惟其司出內，秉彝德之常。
謹口飽涵畜，與時相抑揚。
持滿豈無道，損餘端有方。
尾閭小溟渤，砥柱回污潢。
瞥爾手翻覆，枯涸隨汪洋。
叔度萬頃陂，未足與較量。
匠氏弗遇郢，才不登俊良。
藐然用其小，約水不得洚。
有若古豪雋，落落吞湖江。
遭時發所藴，利澤何其厖。
時哉倘不逢，蕙帳雲霧窗。
獨善與兼善，一轍元非雙。
任大豈遺小，養浩惟能降。
對此一感慨，勿謂吾言哤。
塘西寺聞蛙
作者：釋居簡
朝代：宋

器小易彭亨，聲連踸踔群。
三更萬籟息，兩部一池分。
語海嗟難合，窺天亦浪云。
尋無杜鵑處，得此不堪聞。
墨梅·其一
作者：釋居簡
朝代：宋

描邈檀欒黲素元，萬紅千紫失根源。
大玄自古人嫌白，白盡何妨反太玄。
墨梅·其三
作者：釋居簡
朝代：宋

省力尋春愈出奇，闚篷圖上看新詩。
殺風景問春知否，兩手風霜一樣龜。
墨梅·其二
作者：釋居簡
朝代：宋

楚楚仙裳澹染緇，耐寒宜瘦不宜肥。
莫言無子調商鼎，卿相當年有黑衣。
墨梅·其四
作者：釋居簡
朝代：宋

莫恨丹青廢畫工，不須求異只須同。
玉容弗及寒鴉色，故託緇塵異漢宮。
墨竹
作者：釋居簡
朝代：宋

搜攪微茫到物初，解衣盤礴便扶疎。
歲寒節節曾參透，不負剛明一寸虛。
墨荔支
作者：釋居簡
朝代：宋

老坡曾比江瑶柱，或謂江瑶柱不如。
擬寫釵頭皺紅小，斷魂蠻雨瘴煙疎。
墨荔枝
作者：釋居簡
朝代：宋

塵蛻冰膚玉透肌，皺絺洴墨剪裳衣。
芳鮮甘與緇雲老，不與輕紅轉眼稀。
墨藕花·其一
作者：釋居簡
朝代：宋

紅鋪不是芬陁利，綠卷無非菡萏秋。
以色媚人寧壞色，不隨榮謝鏡中羞。
墨藕花·其二
作者：釋居簡
朝代：宋

西子湖陰錦掞雲，水風池閣度晴熏。
影窺明王生綃薄，分外精神一兩分。
多景樓
作者：釋居簡
朝代：宋

好山可是登臨少，此地云胡應接多。
天自有初恢壯觀，人非無故輒悲歌。
煙收三面平開鏡，雨後雙鬟對綰螺。
欲辯南徐古徐話，忍將名刻細摩挲。
夜泊三高亭
作者：釋居簡
朝代：宋

蓴絲鱸膾不如施，歌散雖工又带譏。
牆壁年時俱有耳，莫嗔鷗鷺往來稀。
夜泊故山·其一
作者：釋居簡
朝代：宋

群峯雪後尚崔嵬，行盡黄昏不見梅。
獨有故廬山數曲，殷勤推月過溪來。
夜泊故山·其二
作者：釋居簡
朝代：宋

略彴橫溪度筍輿，穉松孫竹半蓁蕪。
呼童相伴鉏明月，缺處重添一兩株。
大洞
作者：釋居簡
朝代：宋

纔入膚生粟，炎炎伏暑前。
凹中元有路，虛處豈無天。
待扣鐘非簴，將崩石架船。
蜿蜒毋熟寐，我欲慶豐年。
大雄寺陳朝檜
作者：釋居簡
朝代：宋

託根陳土隋風煙，送盡鯉魚蜚上天。
六騑度江又如許，老彭社櫟將齊年。
彭自有商觀五伯，區區社櫟奚爲者。
君乎幹老舊時天，剛中紫鐵青銅堅。
一年一年看妖妍，年年死在秋風前。
輪囷孤頂鸞停翼，脫略霜皮蛟露脊。
自古才難人弗惜，江東酒壺澆柱石。
夜深風雨卷潭湫，霹靂一聲天地秋。
大雅堂
作者：釋居簡
朝代：宋

少陵何人斯，曰似司馬遷。
太史牛馬走，於此何有焉。
瞢者瞢不理，知言超言前。
政如春在花，春豈必醜妍。
又如發清彈，意豈必在絃。
悠悠雲出山，滔滔水行川。
雲水山川行，莫測何能然。
不知其誰知，軟語黄庭堅。
庭堅語弗軟，壯折灧澦顛。
盡冩劍硤詩，不數金薤篇。
密付草玄後，夜光寒燭天。
扁作大雅堂，醉墨猶明鮮。
至今百歲後，此意惟心傳。
炎宋諸王孫，傳癖不復痊。
閉戶閲宗派，尚友清社賢。
呂韓儼前列，芳蠟然金蓮。
三洪偕二謝，病可携瘦權。
奪胎換骨法，妙處尤拳拳。
疏越正始音，細取麟角煎。
亦有老斲輪，堂下時蹁躚。
天台宋紫薇光祿挽章
作者：釋居簡
朝代：宋

閑適與康寧，山林只一人。
風流兩晉舊，翰墨四朝新。
五袴歌宣化，三盤載縯綸。
垂楊閑意緒，華頂老精神。
廣樂千齡會，溟波幾度塵。
壺中留白日，庭下擁朱輪。
荷嫩衣重製，蘭馨佩更紉。
玉頹千日釀，俗蛻百年身。
賦裏尋詞客，橋邊問應真。
靈光猶在魯，商嶺謾逃秦。
入社宜歸洛，休耕不起莘。
騎箕渺何許，長嘯玉樓春。
天童俊侍者求頌
作者：釋居簡
朝代：宋

笑將三應謾癡絕，老賊豩哉詐受謾。
聽爾情忘恩義斷，珊瑚枝上月團團。
天竺兩峰堂待月
作者：釋居簡
朝代：宋

朣朣如水洗新秋，到兩峯前凝不流。
曾似丈人祠下看，丹梯飛步玉華樓。
太守勸耕別駕有詩子弟賓客皆和
作者：釋居簡
朝代：宋

華風煖入勸耕巵，後苑詞頭欲下時。
父老怕公歸覲速，鶑花惜日燕歌遲。
肥生鴨頂痕遵渚，嫩學鵝兒蔓染絲。
好是東郊元祐寺，兩年千騎駐旌旗。
太守陳中書問彰教近况
作者：釋居簡
朝代：宋

徐君舊剪茅，小小亦堪巢。
野客便招隠，閑情賦解嘲。
村疎難得友，葵熟易爲庖。
鼓吹分蛙部，琅玕長竹梢。
瘦尋殘火種，冗剔故書抄。
北崦雖移檄，西湖未絕交。
貧優寧似負，推固不如敲。
自審如衡石，誰能較斗筲。
曲池風力皺，缺甃蘚文凹。
曾枉行春旆，芳題滿近郊。
太湖初日
作者：釋居簡
朝代：宋

飛光飛上碧瀾底，碧跨三州連底明。
多少潛珍畏人見，只知犀炬太無情。
夫差避暑宮
作者：釋居簡
朝代：宋

天塹連天付水犀，離宮表裏萬山圍。
越帆直指吳松落，猶在娃宮醉不歸。
奉聖寺江閣
作者：釋居簡
朝代：宋

散衣江閣撫疎簷，吹徹西凉已屬饜。
得隴未終還望蜀，半規更待月纖纖。
如隠
作者：釋居簡
朝代：宋

堂堂偉冠衣，琅琅歌紫芝。
洗空綺紈習，政恐富貴逼。
富貴安在哉，一笑付倘來。
不來亦不覓，不直水一杯。
小圃時時開，不待春登臺。
俗駕驅塵埃，合爲山靈回。
隠非盛世事，說與隠君子。
未盡碧山魚，此隠誠何如。
如隠索賦雙梧
作者：釋居簡
朝代：宋

朝陽盤錯地，分植在庭墀。
百尺凜雙操，九包來幾時。
孫枝雲雨上，星履典刑垂。
莫遣鶢鶋類，頻來振羽儀。
妙湛禪師月巖舍利贊
作者：釋居簡
朝代：宋

及笄洗粧，一花一香。
舍父求度，回度厥父。
父子學空，機先有鋒。
父死開法，鏌鎁出匣。
歸奉其母，孤山之滸。
示生有滅，笑與母訣。
火後舍利，粲如繁星。
如金之晶，如玉之明。
堂堂月巖，如空行月。
何庸留此，自暴醜拙。
妙華觀
作者：釋居簡
朝代：宋

剗斷從前雜想根，神鋒斫水覓無痕。
須知優鉢元無樹，不似諸方死葛藤。
姜貧樂青龍征商
作者：釋居簡
朝代：宋

月冷孤山幌，潮翻滬瀆春。
關譏今不古，課最食常貧。
北鴈雲難駐，南枝雪又新。
莫教詩滿篋，忘却寄來頻。
威德方丈桂著花長官趙兩山相過
作者：釋居簡
朝代：宋

舉子忙時節，秋庭桂子春。
暫分餐菊伴，來款種花人。
密影窺簷小，繁英趁月新。
發硎盤錯外，樹下看修輪。
孤山前舉溺死者
作者：釋居簡
朝代：宋

柳色經秋草葑湖，菱荷彫盡到菰蒲。
誰將處士孤山路，幻出天台九想圖。
孤山彭高士借榻
作者：釋居簡
朝代：宋

萬籟笙鏞一枕秋，幌雲垂地月痕收。
偶然做得還鄉夢，夢見鴻濛與道游。
孤山後
作者：釋居簡
朝代：宋

采鷁浮春皓齒歌，延祥觀後晚偏多。
可無人物如張緒，只是垂楊不似他。
孤山石泉
作者：釋居簡
朝代：宋

改火煮泠泠，坡翁夢亦靈。
曉花雖滿鏡，夜影不移星。
疏石供茶鼎，教誰續水經。
每來頻鑑止，同渭不同涇。
孤山行
作者：釋居簡
朝代：宋

盛時考槃古逸民，湖山草木咸知名。
至今八篇爛古錦，豈特五字如長城。
長驅萬騎到其下，束手按甲循牆行。
大邦維翰蔽騷雅，遐衝既折猶精神。
抗衡劇孟一敵國，彈壓西子孤山春。
死諸葛走生仲達，送修靖邀陶淵明。
聚蚊莫及怒雷迅，老瓦不亂黄鍾鳴。
清彈豈爲賞音廢，自芳更問林扉扃。
鷗盟未冷浪拍拍，弋者何慕鴻冥冥。
水流山空鶴態度，冰枯雪寒梅弟兄。
梅當成實自調鼎，鶴既生子仍姓丁。
鄉來偶同賦招隠，老去亦各相忘形。
故廬夜夜月如晝，少微耿耿天無雲。
千金儻可市駿骨，萬古適足空凡群。
百身可贖但虛語，九原喚起知無因。
爲公滿酌井花水，酹一抔土公應聞。
孤山路
作者：釋居簡
朝代：宋

截水開平地，浮天界碧空。
有雲分越鏡，無柳似吳虹。
菱棹闌干外，荷花鑑影中。
斷橋吟不盡，行過御溝東。
孫氏封禪碑如囤俗呼囤碑
作者：釋居簡
朝代：宋

拆裂金刀地，三分得一分。
干戈未奠枕，封禪已刊文。
符瑞規前謬，勳勞詫後聞。
水中龍欲下，矯首蜀江濆。
孺子祠堂
作者：釋居簡
朝代：宋

鈎黨開端慘弗舒，懸知隠逸未全疎。
姦諛孔熾吾何與，名節雖高弊不除。
盟鷺相忘尋水宿，冥鴻那復死巢居。
瀾翻平地渾漂汩，柰此悠然一葉虛。
安藏主
作者：釋居簡
朝代：宋

儘教佛性自瞞頇，終日如愚已自謾。
不是較渠三十里，平生穿鑿不相干。
宋兄安卿墨梅
作者：釋居簡
朝代：宋

清婉渾非鐵石姿，故家別調合傳衣。
華風不療春痕瘦，可是工夫不造微。
宋左曹湖州宣諭
作者：釋居簡
朝代：宋

皇華萬斛下苕溪，夾道甘棠映綠漪。
爲問只今回首處，曷如它日勸耕時。
恩光纔洽腥風靜，烽火初消化日遲。
士不明經無足用，鄉來殷侑亦如斯。
宋賢良見過
作者：釋居簡
朝代：宋

莫登百尺樓，豈無湖海豪。
莫揮北海尊，豈無老風騷。
風騷脆霜葉，鄭衛壯虎牢。
齷齪勝宏放，昆吾避鉛刀。
競利黷奇貨，遇士輶纖毫。
妄冀款段馳，不使鸞鵠高。
弱羽與微類，聚族喧林皋。
殘粒酬渴饑，墮葉爭爬搔。
忽乘吹送起，遂記蔭翳翱。
因風不知反，墮地寧償勞。
顛頓失故步，悲叫尋叢蒿。
擊搏恐不免，彈射安得逃。
仰窺扶摇翮，俯媿腹背毛。
美人隔秋水，煖靄明春袍。
訪舊溪上寺，泊我寺外濠。
開端問戒鼠，次及銘瘞獒。
堅窮與壯老，指摘仍繹繅。
玉石體自異，瑕纇寧容韜。
清評盍用恕，白戰惡足鏖。
試請避三舍，大弨方載櫜。
定平懷墨梅
作者：釋居簡
朝代：宋

南昌梅少府，人道是梅仙。
不療疎枝瘦，安知壞色妍。
春歸天上去，真自鏡中傳。
同出吟機杼，無聲亦自賢。
客去
作者：釋居簡
朝代：宋

茗椀篝燈自校讎，長歌伐木歗吟儔。
九回斷續珠難度，八月凄凉燕不留。
夜雨憶同湖上榻，舊題曾拂磵西樓。
破囊猶有新篇在，輒莫逢人說暗投。
宥蟻
作者：釋居簡
朝代：宋

窮山忍調饑，小窗玄豹蹲。
百行無一羶，爾類曷所聞。
倏忽來往頻，蠢蠕爭奪繁。
報王張義氣，賈勇如虎賁。
鼓行有行伍，回旋呼弟昆。
陁然方解嚴，滃然新分屯。
長蛇偶成勢，偃月非無轅。
咂膚甚蟣虱，足駃不可捫。
上我古生臺，隙我新垝垣。
綴我玄兔穎，飲我陶泓渾。
或循伽梨圈，從朝不知昏。
小彈復就地，詎忍傷其元。
屢掃復屢集，再馳仍再奔。
咄哉誦箒兒，輕儇真少恩。
不復事掃除，直欲加燖燔。
斥兒旋呼蟻，請試爲蟻論。
好生乃大德，略聽吾吻吻。
爾宮大槐國，附庸檀蘿根。
南柯在其左，東廂曾偃藩。
休云城郭卑，中有侯王尊。
蜩甲貢庭實，蟲臂供盤飧。
犒享日厭餘，糗粻時有存。
可以燕族屬，可以蕃子孫。
悠哉天地間，曉然愚智分。
鵬則摶扶摇，鷃則止棘樊。
蟭螟固微茫，觸蠻方并吞。
巨細俱逍遥，彼此適晏溫。
老我不足慕，負爾猶忍言。
爾留固不惡，誦箒真爾冤。
去去別處去，我砌休重扳。
宿化度
作者：釋居簡
朝代：宋

烈日燉雲僦一單，曲肱聊復謝輕紈。
夢回不復疑蝴蝶，疑是蟾枝宿廣寒。
宿天目山西浄行寺
作者：釋居簡
朝代：宋

有水有石又有竹，竹裏僧窗皆面山。
沆瀣弗勝和玉屑，可能來隠碧孱顔。
寄三衢使君趙寺丞
作者：釋居簡
朝代：宋

刺史天開卷暝雲，凜姿如玉照人明。
蓬萊地近異塵世，箕潁風高凝古情。
度外峻超千文俗，春來又勸一年耕。
屏藩王室皆同姓，况是金甌覆姓名。
寄了菴居士
作者：釋居簡
朝代：宋

鍊得精明富絕隣，人間天上散閑人。
去年貧與今年別，未必香嚴有此貧。
寄元柏庭
作者：釋居簡
朝代：宋

慧林未試擊虎術，已覺堂前草狼藉。
更說全提與半提，大空小空皆辟易。
壁立萬仞二十年，不與諸方較目前。
願從伏波老禪將，相與掎角摧其堅。
龍門餘波靡不至，矻然中流一人耳。
事難方見丈夫心，委地宏綱看振起。
寄勝樂居士
作者：釋居簡
朝代：宋

邪法難扶只自諳，東西不辨作司南。
輸佗勝樂無玄解，禪板蒲團老住庵。
寄南翔遠講主·其一
作者：釋居簡
朝代：宋

白髮垂垂儘入期，無人不笑此翁癡。
人間五欲波瀾闊，真懺何曾有盡時。
寄南翔遠講主·其二
作者：釋居簡
朝代：宋

趁此身輕未死前，兩忘隆暑與祁寒。
從頭打併東西了，車軸花中占一單。
寄唐察院
作者：釋居簡
朝代：宋

他日臺綱整頓難，獨觀風旨弗他觀。
脩名夙振鴛鸞序，元服絻加獬豸冠。
已肆濁流隄衮衮，更教華月振團團。
都人快覩青驄馬，不作從前款段看。
寄嚴州陸使君
作者：釋居簡
朝代：宋

新棠陰接舊棠陰，獨向千峯榭上吟。
厚俗工夫聊變雅，無弦音響付知心。
雲開老兔纔飛上，塵避靈犀不敢侵。
老釣磯前清可鏡，星星應未點華簪。
寄壞庵
作者：釋居簡
朝代：宋

壞庵老牛老捏怪，剛把虛空立疆界。
不知燒作一聚灰，問云此怪壞不壞。
今猶不死亦不燒，掩息弗與生同條。
苕溪清印故山月，一點靈犀通夜遥。
倒剎拈花各三昧，會底不知渠不會。
珊瑚樹林日杲杲，東倒何妨復西攂。
寄安撫曹觀使·其一
作者：釋居簡
朝代：宋

君子不宜閑，閑中有節文。
檢方醫竹瘦，圖蔓發蘭薰。
見說新添鶴，頻留欲去雲。
應無浮俗事，嘈雜玷清聞。
寄安撫曹觀使·其二
作者：釋居簡
朝代：宋

篔簹抱節癯，風味似樓居。
自是宦情薄，容教杯酒疎。
掃除新築室，收拾舊觀書。
何必陶元亮，斜陽自荷鉏。
寄宣城使君陳中書兼簡謝別駕林叔恭·其一
作者：釋居簡
朝代：宋

森戟凝香賦夜嚴，酲開玉色判厭厭。
荼雖小苦還如薺，梅抑微酸必俟鹽。
壽富拓成千里域，光榮飛上一規蟾。
道樞却在環中轉，賸馥殘膏亦溉沾。
寄宣城使君陳中書兼簡謝別駕林叔恭·其二
作者：釋居簡
朝代：宋

樂讎稽古暫專城，孰愈金蓮夜直頻。
風月平分與宏放，江山多助到清新。
鄉來素練江猶浄，近日芳池草又春。
想見尊前酬別乘，武夷山下付衣人。
寄寒泉
作者：釋居簡
朝代：宋

貧則安之豈病焉，乘桴未暇况箋天。
翰林足避將軍污，內史灰從廷尉然。
口伐固應無大敵，筆耕元自有豐年。
講明人爵君何欠，只欠蘇司業酒錢。
寄寬堂趙左藏
作者：釋居簡
朝代：宋

玉壺飲湖淥，决眥連雲根。
霜蟾駕飛轍，萬頃秋不痕。
懷哉壺中仙，弗鑑行潦渾。
一衿洞冰澌，三舍祛塵昏。
玉盌勺冷瀣，瓊佩經芳蓀。
賸擷書傳香，鮮騰水花芬。
愛閑受遠次，負郭成荒村。
廣文飯不足，北海酒滿樽。
弗春長熙熙，弗約常存存。
氣餒貴益賤，道在卑逾尊。
安知忘情地，豈在炙手門。
只與白鷗說，莫與俗子論。
寄巖運菴
作者：釋居簡
朝代：宋

報慈打底錯流通，舉家大小都詐聾。
人人詐得十分似，檢點將來牛馬風。
阿師不入者保社，真尚不存那忍詐。
正傳若在瞎馿邊，開眼堂堂誤天下。
寄徽州謝使君密齋
作者：釋居簡
朝代：宋

新安産最良，引類赴文房。
太守五四友，管城三二王。
水分千里月，春滿六州棠。
丹穴皆鮮羽，叢霄看頡頏。
寄愿毒果
作者：釋居簡
朝代：宋

毒果才登靈鷲峰，南山馬群爲一空。
鷲峰亦復無所容，寂寥風味南山同。
聾人有耳固不聰，雙眼復隨雙耳聾。
苞苴公行喪真風，祝鮀之佞爲正宗。
有生窮極變則通，公無留滯蒿蓬中。
行看勁氣噓長虹，拈出死蛇爲活龍。
寄暉道友
作者：釋居簡
朝代：宋

昔聞萬法誰爲侶，不覺連聲叫了暉。
想見老來新活計，不將三點作圓伊。
寄楊大監
作者：釋居簡
朝代：宋

商飈流西金，萬卉寒如灰。
廣寒爛銀闕，初放蟾枝開。
一花墮九地，四海無纖埃。
鍾作河嶽靈，挺此梁棟才。
倘可濟巨川，不然爲鹽梅。
我欲問此翁，山林起摧頹。
勺以長安酤，大白非鯨杯。
擘麟配萬錢，鳥爪去不回。
抑以頌與箴，聳德如徂徠。
賦豈料敵手，吟非橫槊才。
不如姑置之，高卧深雲隈。
長嘯揖箕翼，更把靈椿栽。
明年紫荷橐，此約當重來。
寄江東趙料院兼簡倉使
作者：釋居簡
朝代：宋

江遠天低月透沙，嚴城佳處艤仙槎。
明分象緯占群玉，巍峙岑樓仰九華。
棋局旋收歸靜勝，吟疆寬拓戰淫哇。
春回水驛分新句，更寄南枝一兩花。
寄江東運使唐察院
作者：釋居簡
朝代：宋

勳業可曾看曉鏡，垂虹回首鑑澄波。
明鮮叵惜隨時染，瞑眩其如變證何。
舌在未忘輸諤諤，邊儲聊復辦多多。
驕嘶只識瑶池路，仗下如何噤得他。
寄湖州故舊
作者：釋居簡
朝代：宋

夢憶湖州舊，樓臺畫不如。
溪從城裏過，人在鏡中居。
閉戶防驚鷺，開窗便釣魚。
魚沈猶有雁，弗寄一行書。
寄漫塘劉平國索竹岩錢德載挽章
作者：釋居簡
朝代：宋

一從神武挂衣冠，千載華風去不還。
閑愜清寧羞宦巧，靜闚奔競識天慳。
高於少室從它售，捷似終南各自扳。
我欲西風問無恙，不知著得幾鷗閑。
寄潼川東路李漕使
作者：釋居簡
朝代：宋

鄉來江西遊，見以旴水陰。
博約劍津掾，亦復聆正音。
轉眼貼天高，再見無路尋。
把茅丹丘城，謝家蘭玉森。
君家龍首兄，絳帳開沈沈。
有時過蕭寺，借榻清風林。
笑我泉石痼，示以膏肓針。
欲彈廣陵散，惜無中散琴。
欲上南陽疏，不如梁甫吟。
琴以歌南風，吟以道古今。
一鳴才邕邕，忍見鳳鳥瘖。
朣朣垂景星，坤維長照臨。
寄照長老
作者：釋居簡
朝代：宋

梁普通年雪砌深，有人立雪覓安心。
何如瞥轉單于調，一鼓猊弦絕衆音。
寄王平江侍郎·其一
作者：釋居簡
朝代：宋

在御無絃別有音，音中逸響豈難尋。
一彈首讋乘軒貴，萬古群空立仗瘖。
肆狡缺唇安夜穴，憑妖九尾遠城陰。
雙旌不駐夫差國，誰振延陵季子心。
寄王平江侍郎·其二
作者：釋居簡
朝代：宋

浮俗伽梨水上萍，池塘密密蔽澄明。
疏開堂印邀麾節，袖出臺緘救劓黥。
才辦買山錢未了，又營捩鼻木隨行。
懸知不是緇雲福，詎敢忘憂衒獨清。
寄盤隠府判
作者：釋居簡
朝代：宋

閑把新抽粉節題，疾邪字字賦心思。
溺非袖手無遺援，虐是專門忍助爲。
山下水流花盡處，人間豕燎虱焦時。
盈虛消息還來復，六月扶摇豈遠而。
寄真尚書
作者：釋居簡
朝代：宋

京索風煙一日還，東山起了到西山。
應知雅量渾相似，默藴沉機只等閑。
棋妙勝於淮上捷，扇輕銘露管中斑。
共爲天下蒼生賀，不爲蒼生亦破顔。
寄石龜翁總幹
作者：釋居簡
朝代：宋

龜靈詩亦靈，鐵甕渺江城。
爆得風騷兆，鏗爲琬琰聲。
看如容易得，吟却最難成。
只有蘭陵月，知余入細評。
寄福州李伯達
作者：釋居簡
朝代：宋

江漢歸來重訪尋，貂裘未弊亦塵侵。
碧眸憎俗重扃戶，白羽扇凉一援琴。
池草易生苕水夢，蓴羹難老故鄉心。
有書若問東陽瘦，記遣神林問惠琳。
寄秋塘陳敬甫
作者：釋居簡
朝代：宋

華風豈不聲，默與靜者吹。
凉月自入袖，默許靜者知。
風乎豈必爾，月亦聽所之。
靜者亦若是，弗與俗子期。
俗方日日浮，靜豈忍詭隨。
山林隘乾坤，小大各有宜。
思君令人老，一見動歲時。
下塘通上塘，一葦何遠而。
疇曩北山日，皂蓋松間飛。
澄潜二三子，喜迓見睫眉。
著翁泉上亭，泉石訝久違。
透閘觀濤瀾，雪濺冰玉澌。
激翁技癢處，洶湧翻文辭。
寄處州高使君疎寮
作者：釋居簡
朝代：宋

鑄劍湖東景緯明，蜿蜒飛去水猶腥。
欲從正脈疏清鏡，不信同流有濁涇。
千騎道山僊部曲，三岩畫幅老丹青。
一帆送客供吟眺，數盡長亭與短亭。
寄西禪驥無稱
作者：釋居簡
朝代：宋

凌霄峰頂三年別，信亦不通書不達。
怡山素約已休論，更欲染雲歌一鉢。
鷦鷯一枝在林杪，三穴空嗟秋兔狡。
况復疎慵與世乖，乘流却把烏藤拗。
隨流入流眼卓朔，胸中涇渭元清濁。
曲爲今時一線通，老鼠何妨入牛角。
無限旁觀皆罔措，它家自有通霄路。
此理明明說向誰，笑倒無稱老禪虎。
寄趙仁和
作者：釋居簡
朝代：宋

劇繁迎刃聽裁剸，化自京師守令宣。
處默有聲長殷殷，所聞無善不拳拳。
戚聯閶闔天雖近，下若滄溟德更淵。
任是靈椿根力淺，也應凡草不齊年。
寄趙左司可齋
作者：釋居簡
朝代：宋

橙露薦華滋，江干記語離。
斷虹收雨後，風馬駕潮時。
夢喜登門婁，書慙去翼遲。
橙今還可剪，浩蕩鄉來思。
寄逸長老
作者：釋居簡
朝代：宋

平高就下得其宜，出谷遷喬只舊蹊。
天上好風人不見，共觀百草一頭低。
寄鄉州憲使曹國博
作者：釋居簡
朝代：宋

雁宕秀色連脩眉，胸中豈止雁宕奇。
展旗卓筆在懷袖，文事武備皆稱之。
劍南江山梓最勝，彈壓江山須逸興。
國子先生繡斧光，一道風煙入評品。
頗聞邊警喧蜂蠆，談笑從容起凋瘵。
勿謂生平少作詩，古錦可容空載歸。
寄陳宣州中書·其一
作者：釋居簡
朝代：宋

霽月橫陳幾許秋，拍肩小謝老風流。
開尊孰愈暫挂榻，視草曷如高卧樓。
舊有鳳銜新紫詔，今無鶴似古楊州。
潁川只說黄丞相，更爲行春得小留。
寄陳宣州中書·其二
作者：釋居簡
朝代：宋

夷惠清和不尚同，直將兩手袖春風。
婁豐從勸三農始，初度重書二月中。
欲與大年分殿最，試於小知擊倥侗。
雖云弱水歸溟渤，自向西流不自東。
寄陳給事
作者：釋居簡
朝代：宋

別元龍了別西湖，到得蘭陵二月初。
沉想金閨隨夢熟，楷書玉楮問安疎。
傍人燕子新巢小，得友鶑雛煖翼舒。
落落環中有餘地，道樞旋斡看虛邪。
寄陳黄巖
作者：釋居簡
朝代：宋

梅霖纔自歇𩃎𩃱，又復油然注上河。
水繞百畦雖喜足，雨當六月不嫌多。
甑雖未及炊先種，頭已先低粒晚禾。
歲事莫於田祖卜，只於堂下聽絃歌。
寄黄巖趙長官
作者：釋居簡
朝代：宋

昔住白雲城裏寺，清標曾揖兩巖高。
叢卑舊憶曾棲棘，縣壯新傳略奏刀。
把似山林今日看，弗須湖海向來豪。
時人只識鳴弦手，不識無弦似醉陶。
寒山贊
作者：釋居簡
朝代：宋

寒山指出，拾得執指。
不曾見月，矮子看戲。
寒泉赴趙建康辟
作者：釋居簡
朝代：宋

辟書纔下了，節節闖挐音。
一日偶它適，尺書煩重尋。
似回浮雪棹，來作訪僧吟。
夢草相忘地，於君憶更深。
寒食
作者：釋居簡
朝代：宋

纔見茅簷插柳條，便知寒食是今朝。
春應不恨相尋晚，應恨常陰一半消。
寓適
作者：釋居簡
朝代：宋

收雨嶺雲隨所住，含風淵水偶然回。
虛懷任性如雲水，閒裏徒將日月催。
寧國奉聖寺有許渾舊題
作者：釋居簡
朝代：宋

題擅玉臺賓，山名益著聞。
禽珍騰逸響，草異薦奇芬。
壁可曾留錫，簷栖欲去雲。
塵囂避三舍，不度碧溪濆。
寬堂趙左藏泣子
作者：釋居簡
朝代：宋

廣寒秋思苦，桂霣最芳枝。
既失鸞膠助，寧忘獺髓醫。
彭於殤有間，蒼與昊安知。
不獨天難問，人間更問誰。
寶溪鹿苑寺
作者：釋居簡
朝代：宋

唐刻文雖泐，梁時寺可稽。
已無金布地，猶有寶名溪。
水媚珠生浦，雲低篆繞畦。
夜遥僧定起，璧月在璇題。
對菊寄王常博
作者：釋居簡
朝代：宋

鮮風嫩日養芳新，來會閑人九日盟。
相澤畔吟騰曉馥，就花中隠著脩名。
碧浮賸嗅茱萸醁，黄落誰摇沆瀣英。
商素雅爲仁者壽，薦甘𣂏碧輔清明。
小圃即事四首·其一
作者：釋居簡
朝代：宋

粉紅蓓蕾弗禁吹，盡拾鮮英綴舊枝。
欲賦惜春麾巽二，形容不到未開時。
小圃即事四首·其三
作者：釋居簡
朝代：宋

練帨新裁襯縞衣，暝雲垂地擁瑶姬。
自知素潔難諧俗，只赴梨花淡月期。
小圃即事四首·其二
作者：釋居簡
朝代：宋

恰則夭夭看小桃，靚粧撚指九分消。
丁寧更耐明朝雨，款曲隨風送落潮。
小圃即事四首·其四
作者：釋居簡
朝代：宋

白白紅紅短短籬，自鉏芳逕簡繁枝。
羲皇向上淵明老，此段家風說與誰。
小泊湖州
作者：釋居簡
朝代：宋

蜿蜒粉雉枕寒汀，闊著清苕碧界塵。
帆落水晶宮未曉，素花開盡一溪蘋。
小雪
作者：釋居簡
朝代：宋

入夜蕭蕭響，聲消恰轉更。
僅能酬節序，不足殄蝗螟。
瓦縫何曾滿，庭凹亦未平。
窗疎燈欲死，俱誤照書明。
少陵畫像
作者：釋居簡
朝代：宋

我思浣花翁，夢繞浣花水。
有竹一頃餘，杜鵑暮春至。
開元天寶間，九州暗風塵。
新詩一洗滌，天地皆清明。
槐葉一杯春，思君欲走致。
悠然憂國心，天地相終始。
就以道池上假山
作者：釋居簡
朝代：宋

數朵忽橫翔，雲生午樹凉。
恍如江上畫，移向澤中藏。
絮落魚翻影，花飛蝶趁香。
却疑閑日月，只在此間長。
尼童携無象書求疏
作者：釋居簡
朝代：宋

初祖傳心到女流，後人應合奮前修。
若還再見阿閦國，一段風光掃土休。
山中像
作者：釋居簡
朝代：宋

之子瘦策湘竹枝，冩我委羽春耕時。
鞭索在手橫谿湄，看牛飲溪特子隨。
開窗卷簾驚見之，有二文殊還自疑。
鏡中瘦影絲髮無，參差又如飲谿牛。
觜連觜，蹄踏蹄。
恍然因我得見伊，不知見者端爲誰。
山居次盧玉堂見寄
作者：釋居簡
朝代：宋

旋十村墟舊縛茅，夜深雲唄薄江郊。
更無可借文書處，只好相尋野逸交。
落葉自隨流水去，閑門盡倒破囊抄。
故人遞迭青雲去，誰與山人賦解嘲。
山藏主得李參政總持
作者：釋居簡
朝代：宋

半繞繩床付總持，獨龍岡上舊全提。
龍門千仞無留客，雨過大峩山畫眉。
山行即事
作者：釋居簡
朝代：宋

吹到隄邊絮，春菲處處空。
苦滋荼葉雨，野韻刺花風。
荷貼平池綠，榴苞露井紅。
忽聞淮麥熟，且願似崆峒。
山陰道中殘雪
作者：釋居簡
朝代：宋

晃眼鮮明未寂寥，江村猶自礙漁樵。
積陰雖重消平地，背日猶多壓小橋。
搶地竹頭扶眩起，種畬山脚望晴燒。
天誅螟螣躬行罸，殺氣回春款款消。
峭庵
作者：釋居簡
朝代：宋

平常無事皆奇險，彼此忘機又葛藤。
坐在他家平展處，脚頭脚底更稜層。
崔中書家藏閻立本醉道士圖
作者：釋居簡
朝代：宋

頹簪墮髻鴻都叟，愛酒如金叵常有。
有時得輒止奔鯨，各開吞海谽谺口。
不辭一醉一千日，千日芳鮮致無術。
臨風大呼劉伯倫，欲分餘瀝洗濁涇。
伯倫拍浮酒船裏，不信人間有涇渭。
須臾酒醒騎馬歸，雪精玄犢顛倒騎。
半醒僮僕相扶携，嵬岸混澒忘顛隮。
狂態百出弗自知，畫手一笑盡得之。
如鏡鑄像尤出奇，想當恁時百不理。
道德五千風過耳，更復沉酣到六經，六經古人糟粕耳。
巖首座母死歸自靈隠以此唁之
作者：釋居簡
朝代：宋

望斷靈山消息絕，不復倚門吹白髮。
或從西向問歸程，臘月蓮花隨步發。
靈山上首翻途轍，臨喪不哀非曠達。
回首一會儼然在，將此深心奉塵剎。
巫山高
作者：釋居簡
朝代：宋

陽臺晴霞煖生纈，削玉六雙雲嵽嵲。
白鹽赤甲秋未零，側樹欹巖妥鱗𩧆。
霧轂煙軿兩朱鳳，紫瓊鋃鐺碧瑶鞚。
轍飛不點九地泥，泥滓各諧螻蟻夢。
蘭臺詞客詞詭奇，諷微勸廣胡不思。
更欲張儀聘燕趙，却嫌鄭袖黄金少。
己巳元宵種松慶母生初
作者：釋居簡
朝代：宋

白髮生初慶此朝，手移松桂上岧嶤。
要知雪操寒尤勁，長伴庭萱老不彫。
牲養獨慙虧夙志，綵衣猶記舞元宵。
旋添萬本青青色，小作寒江漲怒潮。
布袋贊·其一
作者：釋居簡
朝代：宋

赤脚纔穿市，回頭便笑人。
手中果何物，弄物不知名。
閉眼瞌睡，開眼業識。
便恁麽去，著甚死急。
布袋贊·其三
作者：釋居簡
朝代：宋

笑破古音前，回頭儘可憐。
只今無可笑，仰面笑青天。
赤脚知晴，躡屐知雨。
只這一著，未敢相許。
布袋贊·其二
作者：釋居簡
朝代：宋

背後曾開鬼眼睛，雖然有眼又無筋。
問他覩史宮中事，拈得乾魚舉似人。
布袋贊·其五
作者：釋居簡
朝代：宋

正續無名，散聖無位。
秦漢不收，慚愧慚愧。
布袋贊·其四
作者：釋居簡
朝代：宋

魚乾拈起走長街，道是天宮带得來。
鐵奉化人頑似鐵，阿師咍了更誰咍。
常思惟大士贊·其一
作者：釋居簡
朝代：宋

瞪目諦觀時，風絲萬緒風。
一聲潮雪響，打入正思惟。
常思惟大士贊·其一二
作者：釋居簡
朝代：宋

爲散亂人，現如是相。
方其定時，孰爲此像。
定亂一如，此像亦無。
若言無像，天地懸隔。
常思惟大士贊·其五
作者：釋居簡
朝代：宋

輪珠一百八，數了從頭數。
念茲在茲，不知其數。
自謂初於聞中，馿年入流亡所。
常思惟大士贊·其四
作者：釋居簡
朝代：宋

趁隊選圓通，無端立下風。
當時供死款，錯說在聞中。
平望徐監酒新樓
作者：釋居簡
朝代：宋

水際樓居入眼新，傍窗橫榻款詩人。
早彫杜老雙蓬鬢，晚賞徐卿兩石麟。
濃綠已摇三丈線，殘紅恰有一釐春。
閑情直與眉霄壤，也爲春歸作小顰。
平江太守李寶謨移漕荆湘·其一
作者：釋居簡
朝代：宋

荆溪溪上傳，接畛使君賢。
行旅歸如市，羈游亟受廛。
豐儲優郡計，薄歛裕民天。
誰似山陰叟，臨行贈一錢。
平江太守李寶謨移漕荆湘·其二
作者：釋居簡
朝代：宋

不據喉衿地，如何展壯圖。
一麾移使節，三楚即全吳。
鸚鵡春常早，貔貅信必孚。
不知坐上客，更有禰生無。
幹元宵燈
作者：釋居簡
朝代：宋

門前來往沸笙簫，門裏何曾厭寂寥。
我欲燒燈看佛面，莫將風雨罷元宵。
幹塔頂
作者：釋居簡
朝代：宋

休觀平地稜層，只要當頭辨的。
道人老手能高，向上爲渠拈出。
幹浴
作者：釋居簡
朝代：宋

至老從生臭革囊，知他費了幾盆湯。
更言妙觸宣明底，埋沒光明古佛堂。
廉上人得玄暉活法
作者：釋居簡
朝代：宋

微抹岑樓不見尖，澹迷山閣不蜚簷。
一從蒙澒雲收後，活法知誰付阿廉。
廣教不厭亭
作者：釋居簡
朝代：宋

眼挂層巒醉益青，旋疑身是出山雲。
一泉一石忘情地，都作鴻溝與俗分。
弁浄人奉辟支佛牙求度
作者：釋居簡
朝代：宋

錯認緣生不自知，退牙今屬弁沙彌。
若還祖弁有靈骨，選得僧成莫學伊。
張主簿葵菴
作者：釋居簡
朝代：宋

寸金尺地長安土，不種其他只種葵。
葵倚太陽知向背，土於生物薦華滋。
睡醒簷影三竿早，歌徹花陰幾綫遲。
欲勸飛光一杯酒，要看側盞繞芳枝。
張令人誦經
作者：釋居簡
朝代：宋

沉思何處雨花零，彷彿靈山會上曾。
不媿後來成佛女，宛如前輩在家僧。
翳花去眼空無蔕，老玉勝春瘦弗稜。
相伴靈椿歲寒操，共看兩幹又傳燈。
張公洞
作者：釋居簡
朝代：宋

仙蹊九地更深層，捫磴扳崖謝瘦藤。
候徹鼎芽抽薿薿，滴殘鍾乳綴稜稜。
詭形象物疑成怪，虛處存神喚得應。
惆悵石馿鞭不起，弗如雞犬解騫騰。
張公洞得響石
作者：釋居簡
朝代：宋

漢張燒煉處，切得一痕雲。
土蝕爊金液，苔皴截鐵文。
響非弦脆雜，清浣俗紛紜。
袖裏東溟小，羅浮不足云。
張別駕饒州之任
作者：釋居簡
朝代：宋

絮飛無跡送行舟，春樹江雲共獻酬。
國子先生爲太守，碧山學士作監州。
晴開廬阜微茫曉，籟挾芝山汗漫秋。
華月光風在懷袖，同吟同歗莫鴻溝。
張南雄之官
作者：釋居簡
朝代：宋

一麾梅嶺下，征旆踏春妍。
響鄭尚書履，收王大令氊。
阜財昌國本，裕食佐民天。
來歲花如雪，芳枝記驛傳。
張荃翁赴浦江丞而喪耦唁荃翁謝穫軒見寄·其一
作者：釋居簡
朝代：宋

藍田廳壁記，又向浦江鎸。
棋壘須延敵，吟疆旋拓邊。
鏡空鸞獨舞，幌冷鶴先眠。
八詠弦難續，麒麟角可煎。
張荃翁赴浦江丞而喪耦唁荃翁謝穫軒見寄·其二
作者：釋居簡
朝代：宋

絕笑諸郎似乃翁，荃翁又自去哦松。
捄焚賞必先焦額，欲雨香非後土龍。
徵調苦多忘惜日，燮調傷煖不成冬。
吳江短楫華亭月，稱副莖虀藐萬鍾。
張萱作妃子夜游圖子由謂之秦虢並驅爭先圖文潞公司馬公東坡兄弟一時名勝洎宣和宸翰在焉藏諸御府後歸紹興權倖家復爲開禧權倖所有更化後景獻仲兄得之
作者：釋居簡
朝代：宋

孰揮若木枝，日馭不可勒。
志士分寸惜，長繩繫不得。
忽觀此圖使我傷，使我痛憤嗟三郎。
三郎飛入月中去，回首不知宮漏長。
金羈金勒控紫韁，玉花玉面下采床。
天階夜色浄如洗，宮彎促𩍐相抵當。
十家三國歸模冩，不冩漁陽閙胡馬。
較來不畫亦不妨，冏冏莫掩張曲江。
宣和宸奎獨爛爛，元祐名卿題得滿。
既歸天上誇襲藏，又落人間作奇玩。
沉思惡衣菲飲食，過門不子呱呱泣。
張萱已矣倘可呼，爲我只作塗山圖。
强齋高使君假山
作者：釋居簡
朝代：宋

呼猿洞口冷泉灣，盡把天真作假看。
低切一峯庭際立，屹如九仞坐中寒。
閑來不覺留連久，好處方知鬭砌難。
尤物移人易成趣，莫嗔强健懶彈冠。
强齋高使君金書諸經贊
作者：釋居簡
朝代：宋

淀藍蘸楮，屑金作字。
去字與楮，經果何似。
曰此諸經，即楮與金。
續父厥志，寫佛語心。
惟佛語心，粵如父志。
一點畫中，具無量義。
字可悉數，義則無量。
欲了其源，冥去來相。
强齋大士，年八十餘。
目如心明，作蠅頭書。
於一蠅頭，分可爲二。
塵毛太華，弗巨弗細。
佛神力故，初不作難。
是故北磵，作如是觀。
强齋高秘閣過訪二子侍
作者：釋居簡
朝代：宋

囊粟排金破黑甜，曉來乾鵲響晴簷。
西游佳氣作秋爽，東聚列星應夜占。
雙玉佩聲隨步武，老人躔度動沈潜。
豈惟蕭寺生晶色，白叟黄童亦快瞻。
彰教山茶敵勝宣城
作者：釋居簡
朝代：宋

吟壓宣城小杜陵，忍紅紅擬白頭吟。
丹滋曉滴珊瑚重，闖戶春寒翠幄深。
彰教建法堂
作者：釋居簡
朝代：宋

善法堂傾法不傾，欲支一木要重新。
行看堂下如雲擁，孰謂今無老斲輪。
很石
作者：釋居簡
朝代：宋

石很與孫儔，安知很易柔。
借州託强援，歸妹叶奇謀。
蜀相死猶勝，晉宣生可偷。
吞吳恨如海，微意似尊周。
後中秋夕同淵清叟宗無傳登覺無象宿蟾小閣
作者：釋居簡
朝代：宋

練挂河源夜欲流，略無雲物礙雙眸。
有時長恨菱花破，今夕何須玉斧修。
五載重逢餘閏歲，百年幾見兩中秋。
更舒望海亭東嘯，細把窮鄉令節酬。
後潘
作者：釋居簡
朝代：宋

後潘水上竺仙家，領客來分竹裏茶。
明日歸時須記取，白蘋賸采半開花。
徐提刑挽章
作者：釋居簡
朝代：宋

衣冠忽蛻塵，桃下是仙津。
身與吳天遠，恩沾楚澤新。
授官寧後子，退己不先人。
盡是無私處，何慙第五倫。
從聞從思沐髮
作者：釋居簡
朝代：宋

絕頂叢林茂林葉，蟣虱象龍爭迅捷。
湯沐風晞曝煖簷，藪剔原搜會秋獵。
齒豁明瑶水爲扈，編密青琅陸爲罟。
圍潰猶思勇負嵎，匪麈匪麕非虎兕。
小生束髮能操觚，亦有武備當前驅。
但知疎散非長計，不知遠岫雲如髻。
復老歸東嘉予亦治還蜀之裝賦別湖上
作者：釋居簡
朝代：宋

華風不常煖，華月豈常曜。
泠泠弗鳴條，冏冏自反照。
野馬空瞇目，爝火謾騰耀。
誰結螢囊口，寒原並秋燒。
誰枵土囊腹，夜壑哀萬竅。
向邇雖暫熱，憑力亦易悄。
悠然付靜勝，了不直一笑。
山林隠君子，浮俗固殊調。
華風起蘋末，華月挂林表。
既安雲霾妬，疇忍塵雜擾。
角嘆一麟足，鶚洗百鷙少。
弱水三萬里，蓬萊眼中小。
况夫左傳癖，舉世不足樂。
亦復烟霞痼，沉綿頗相肖。
云胡去留柄，坐困佞壬褭。
揮手從此別，掉頭莫回眺。
愛惜雙眉厖，脫略萬事了。
龍翔解懸榻，雁宕拓吟徼。
摩挲送鴻目，擲棄連鰲釣。
雲來寄心思，臨風一長嘯。
復齋墳前左顧石龜
作者：釋居簡
朝代：宋

寬罾密罔斷江流，好在雲藏莫浪游。
我欲黄金如斗大，斬新左顧鑄餘不。
復齋奚左藏挂冠·其一
作者：釋居簡
朝代：宋

趁得身輕便挂冠，翩翩出岫白雲閑。
村疎一日是兩日，心廣半間如萬間。
聊把大門標俗子，別開荒徑友佳山。
羲皇向上多餘地，時對清風一破顔。
復齋奚左藏挂冠·其二
作者：釋居簡
朝代：宋

特操剛明與俗乖，谿山亦復外形骸。
子狂正作豈矯世，我醉欲眠聊縱懷。
勇賦一歸尤果决，光寒千文不沉埋。
從來林下何曾見，僅有先生闥可排。
悼壽此山
作者：釋居簡
朝代：宋

七軸瀾翻卷怒潮，九天恩重記前朝。
力鞭觳觫防侵稼，活冩厓𤠌惡吠堯。
秋幌囊螢心未老，春風吹雪鬢先彫。
青雷玉立青如削，千載高風不寂寥。
悼志首座
作者：釋居簡
朝代：宋

花雨散初筵，歸來耨寸田。
行空梁複道，拓地閣諸天。
木槁春長在，爐冰火不然。
旦評溪上寺，猶自說耆年。
悼越州空首座·其一
作者：釋居簡
朝代：宋

諸方已自懶相酬，有甚工夫綴襪頭。
要向折鐺煨死飯，截流過了復隨流。
悼越州空首座·其二
作者：釋居簡
朝代：宋

生畏人知死便燒，何須書偈費譊譊。
當時若受常師記，底用傍人爲解嘲。
悼趙紫芝
作者：釋居簡
朝代：宋

不解俯華簪，峩峩獨苦心。
反騷嫌少作，番襪動新吟。
折玉蘭風急，摧金菊雨霪。
中年兒女泪，消得幾沾衿。
悼陸秘讀
作者：釋居簡
朝代：宋

諸老騎箕上太微，仲謀不似景升兒。
廢尋蹊隧千年古，光奮胸襟一段奇。
直敢昧尋嗟枉尺，方寧適義不成規。
泠然差早終無媿，安俟名垂竹帛爲。
惠山歸晚辭縣齋小集
作者：釋居簡
朝代：宋

癯冰瘠雪凝霜澌，凍澀苔痕老更奇。
旅雁退飛寒力勁，水邊雲冷出山遲。
惠山泉
作者：釋居簡
朝代：宋

源遠涵山錫，風高遜甲科。
論於前輩定，重似別泉多。
清泚停無滓，扶摇盪不波。
澹交從古小，如此一杯何。
感山讀蘿湖野錄呈雲卧菴主·其一
作者：釋居簡
朝代：宋

住山活計一般無，不數朣朣照乘珠。
試探篋中何所有，珠回玉轉一蘿湖。
感山讀蘿湖野錄呈雲卧菴主·其二
作者：釋居簡
朝代：宋

管城饒舌析玄微，一字何曾療得饑。
文彩既彰非得已，知音未舉要先知。
慈感圭老請贊無量壽像
作者：釋居簡
朝代：宋

十方取土，曰清泰城。
又曰極樂，與苦濁鄰。
厭苦知樂，不毫忽間。
一念勇往，即念而瞷。
惟憶惟念，匪疾匪遲。
憶而不忘，念茲在茲。
如求亡子，如喪考妣。
如疢需石，如渴需水。
以如是故，曾何遠人。
人人亡羊，入生死輪。
法法惟心，心亦非心。
鄭衛嘈雜，水鳥樹林。
悠悠漸修，頟頟闡提。
同攝罔遺，妙在不疑。
疑則疑城，日劫倍蓰。
東隅既失，桑榆可冀。
粵若二仲，達圓頓機。
路壅般舟，手自剪夷。
池栽芬陁，社結名勝。
一十有八，是修是証。
天台嗣響，的傳自衡。
和者如雲，調高倡宏。
六朝逮今，衣冠緇褐。
愚夫愚婦，爰同此筏。
哂乃二瓠，載沉載浮。
即窒即海，善柳柳州。
見月因摽，執指成咎。
舍有相佛，觀無量壽。
慈感寺蚌珠尊者閣新成
作者：釋居簡
朝代：宋

部勒溪山勝，橫陳壓麗譙。
老蟾栖峭峙，饑蜃吐岧嶤。
蘋潔翻波碎，塵紅到岸消。
蚌珠方廣士，瘦影落清苕。
慧日致爽軒
作者：釋居簡
朝代：宋

襟懷浄無塵，太山巖巖秋。
心聲響虛籟，何俟西山幽。
悠然一段清，可就不可致。
苟非可人就，未必蒙倒屣。
吾家短髯翁，吳霜詫新茁。
因依眉睫間，凜凜可濯熱。
鈎簾事晚眺，層翠出林杪。
一笑自點頭，萬象同颼飀。
憶水芙蓉木芙蓉寄西湖諸友·其一
作者：釋居簡
朝代：宋

竹凉池館綠荷風，同看吳宮小隊紅。
少却亂紅深處櫂，西陵橋北斷橋東。
憶水芙蓉木芙蓉寄西湖諸友·其二
作者：釋居簡
朝代：宋

花滿秋城闖水明，鏡中滴露掌中零。
曾讎新詠游花下，寫寄城中石與丁。
應真贊三首·其一
作者：釋居簡
朝代：宋

傳的的之宗自舉，冰壺春未回而痕垢無些，玉林月已上而清光有許。
湛存此箇宗乘，肯壞人家男女。
黄梅之鉢笑夜偷，少室之衣疑浪與。
方徹地區，圓該天宇。
神發幽而空谷應呼，聲出礙而霜鐘忽杵。
懷歸四首·其一
作者：釋居簡
朝代：宋

姓名何必上傳燈，破釜難諧大呂聲。
信脚半生惟舌在，策勳九轉到丹成。
强知晴雨憐鳩拙，擬葺茆茨似燕營。
見說千金曾賣賦，不堪容易賦閑情。
懷歸四首·其三
作者：釋居簡
朝代：宋

可能無地著蒲團，自把行藏一破顔。
試問飛來華表柱，何如生入玉門關。
角纔扣罷尋煙棹，馿倒騎歸看華山。
處士故廬霜月古，欲將全璧伴東還。
懷歸四首·其二
作者：釋居簡
朝代：宋

富貴還鄉頗稱懷，謂之晝錦亦宜哉。
過家曾說分符去，持節旋聞諭蜀來。
皎皎月規前夜缺，悠悠淵水有時回。
車輪未必都生角，只合橫推不竪推。
懷歸四首·其四
作者：釋居簡
朝代：宋

何須騎鶴與腰纏，欲傍家山問一廛。
任是五經俱掃地，可容四海欠彌天。
白砂自養真鉛汞，玄草重紉斷簡編。
更絇梅花窗外樹，曲肱聽雨聽風眠。
懷趙府錄
作者：釋居簡
朝代：宋

知義稱仲子，義豈仲子明。
康章果何事，其如通國人。
國人眼芒羊，眇視終不親。
悠悠鹿爲馬，擾擾丹成青。
軻豈好辯哉，隠若不得平。
斥矯如斥羊，子孝俾孝信。
高風既偃草，雄辯如建瓴。
真固易爲贋，贋亦難逃真。
至今百世下，粲粲日與星。
向來宣城掾，趙擅梁楚聲。
束書甫言歸，議者紛而紜。
番騰巧如織，萋菲駢相新。
老我若病瘖，不覺勇自鳴。
掾自仙源來，世襲清流盟。
家法凜雪霜，厥緒方振振。
諸父相頡頏，渭陽更輪囷。
佞賢决雄雌，霄壤與渭涇。
軻死雖無傳，此舌死不泯。
不與智者道，此道誰商評。
戇菴約子與素齋赴二石丈江閣之集得頰字
作者：釋居簡
朝代：宋

半山蛇腹彎城頰，層雲鴟尾翔山脇。
紫萸獨自對黄花，采筆不須題落葉。
山容入秋太瘦生，倚筇欲賦登山行。
諸公譚玄若破敵，萬籟爲我俱銷聲。
俯瞰市人酣戰蟻，喧寂兩忘同一眡。
悠然五字隠長城，萬馬循牆看披靡。
數峰薄暮方展眉，笑人買山後小支。
誰能料理身後計，更復願爲天下奇。
滄江潮晚鯨吞吐，白鷗群分復群聚。
出門一笑問浮圖，風動琅璫半天語。
承天萬佛閣
作者：釋居簡
朝代：宋

覩史何年宮，飛跨雙峨眉。
又如聽經塔，湧出踞地維。
不然鈞天人，來下觀闕隨。
去年曾此游，入眼未始窺。
西風一回首，峭峙凌煙霏。
璇題翬萬椽，雕礎逾十圍。
神速藐鬼工，莫知爲者誰。
或曰金泉僧，短髮霜披披。
信孚全吳地，幻此一段奇。
胸中楚澤小，簷外吳天低。
舉手斗可捫，縱脚雲可梯。
江窮水屈折，港盡天畛畦。
因知廣大量，不爲狹隘移。
閣中優缽花，萬朵秋不萎。
天子壽萬年，一年開一枝。
拆桐花
作者：釋居簡
朝代：宋

葉底秋聲急雨催，人言滿樹是愁媒。
九回百斷渠何與，自是愁人做得來。
拙齋
作者：釋居簡
朝代：宋

大巧曾聞竊得靈，主司關籥鎮隨身。
巧還有盡無如拙，却笑天孫未識真。
招遇野
作者：釋居簡
朝代：宋

葉響初疑夜霰微，曉看連玉幻屏帷。
令人憶煞天台遇，白盡蓑衣喚不歸。
拜真歇了菩薩塔
作者：釋居簡
朝代：宋

只作深雲土一抔，象龍螻蟻弗同謀。
鬰金薰陸不足道，行潦潢污端可羞。
豈特龍翔開壯麗，也曾雁宕見賡酬。
人言合瘞凌霄頂，我謂凌霄在下頭。
拜總持尼祖塔
作者：釋居簡
朝代：宋

平生自愛黄金膝，肯屈榛蕪草棘深。
弗似灌溪閑上座，尼壇再展不同心。
持鉢·其一
作者：釋居簡
朝代：宋

未必腰纏把鶴騎，可堪青女奮全威。
推蓬教密寒尤重，挾纊雖重煖尚微。
沓足敢忘偎葉記，屈身不與曲肱違。
船頭亦有蘢葱日，水激風回作雪飛。
持鉢·其三
作者：釋居簡
朝代：宋

顛風挾玄霜，跋扈清溪陰。
長年把船尾，鐵面抵弗禁。
面皴不暇問，腕裂龜文深。
手中老篙竹，出水冰淋淋。
一步一千里，進寸或退尋。
抵死爲食謀，俛首潜呻吟。
勞人凍入骨，寸心攢萬針。
樂哉田舍郎，坐擁廩若林。
强使損緒餘，瞪目如病瘖。
所得不盈把，粒米敵數金。
沈思耕者志，豈異舟子心。
其誰受此施，觀此受施箴。
持鉢·其二
作者：釋居簡
朝代：宋

樂歲持盂尚許艱，有求那解破人慳。
立殘穰草堆頭日，撐盡苹蕪斷處灣。
鍾鼓敢嫌貧指衆，斗筲庸恤老腰頑。
歸舟只載華亭月，不作華亭誤夾山。
按曲圖
作者：釋居簡
朝代：宋

八繭蠶抽獨繭絲，舞衣嫌重要纖絺。
君王自按霓裳曲，直到坡前駐馬時。
挽同衣·其一
作者：釋居簡
朝代：宋

有地皆堪隠，云胡獨指西。
劫燒翻濁焰，剎說聽新題。
春薺挑蘋渚，秋荷綴稻畦。
覺天無落月，耿耿印苕溪。
挽同衣·其二
作者：釋居簡
朝代：宋

印佩三周法，蓮栽十丈花。
源尋南岳正，路革化城差。
靜與月分座，閑如雲住家。
不知百世后，誰索紫金車。
接虞稅院貫卿遺書
作者：釋居簡
朝代：宋

盡心如善射，百步中彌親。
不競與閑契，尊生爲死隣。
關譏千古恨，日計兩眉顰。
一卷花嚴易，心知更幾人。
插田
作者：釋居簡
朝代：宋

秧撒纔成後，溝塍蒞事初。
淺車防岸缺，密插趁行疎。
處處隣相饁，喬喬莠旋除。
夕陽歸牧豎，牛背數舂鉏。
揖山樓
作者：釋居簡
朝代：宋

谿陰留雲雲不留，樓在五雲之上游。
青天一握浄如洗，好山四面清涵秋。
主人亦有大白浮，揖遜群峯相獻酬。
巖中野逸皆名流，農隙頗復登臨不。
何當天風吹袖寒颼飀，披衡跨霍迤邐崑崙丘。
悠悠按轡雙龍湫，泠然爲君上上頭。
樓頭風物須盟主，風騷之外吾無取。
猛拍闌干撫寥泬，不問青天問華月。
搗紙
作者：釋居簡
朝代：宋

萬杵不爲輕，丁寧玉汝成。
忽聞敲月響，誤作搗衣聲。
整整雲添薄，方方雪更明。
沉思過秦手，古恨滿箋生。
搗藥禽
作者：釋居簡
朝代：宋

大藥何年竊得靈，廣寒去伴月長生。
至今弱羽沾餘瀝，猶作當時杵臼聲。
摘茶
作者：釋居簡
朝代：宋

苦莫苦於荼，回甘薺不如。
瘠叢嗔重歛，睡眼喜豐儲。
未雨試芳潔，殘春空緒餘。
丁寧加惠養，竭澤恐無魚。
擬寒山送吉州壽侍者奔父母喪
作者：釋居簡
朝代：宋

家書報平安，父母沒荒草。
回首寂無覩，閉眼長相照。
合笑不合哭，曠情遠相吊。
雖云朴實頭，掠虛尤不少。
擬寒山送明達二侍者歸蜀
作者：釋居簡
朝代：宋

不住有佛處，不住無佛處。
萬里一條鐵，孤鸞無伴侶。
無處不蹉過，有處還却步。
挂角少羚羊，枯樁多死兔。
達也二十九，興盡復回首。
簡也四十餘，寸長竟何有。
人皆笑我愚，我愚學未就。
撲碎古菱花，孰與分妍醜。
擬寒山送洪州因上人省母
作者：釋居簡
朝代：宋

爲法來尋訪，病眼翳花發。
爲母復歸去，特地重添屑。
父母所生口，終不爲汝說。
問之何因爾，吾嘗於此切。
攬鏡
作者：釋居簡
朝代：宋

新茁吳霜剪不零，臨鸞羞澀對星星。
天生兩眼人嫌白，只有青銅照得青。
放塘
作者：釋居簡
朝代：宋

截斷衆流元止止，踏翻一竅便滔滔。
休論未達其源底，佛也不知來處高。
放閘
作者：釋居簡
朝代：宋

截住泠泠碧透沙，放開衮衮怒飛花。
石疑初裂蓬婆麓，鯨擬洪奔海若家。
殷地賈餘翻霹靂，噴岩用壯激谽谺。
憑闌小佇觀流止，不獨觀瀾一笑譁。
新月
作者：釋居簡
朝代：宋

澹掃蛾眉雨後天，天容澄潔稱嬋娟。
弦雖未上終持滿，璧反胡爲尚不全。
只鄉生時看最好，莫於缺處斲成圓。
人間夢事紛如蟻，著眼何曾到汝邊。
新竹
作者：釋居簡
朝代：宋

嫩青霣籜未禁摇，細字何煩扈碧綃。
乘月露梢須點滴，少留墨色到明朝。
斷臂化士求語
作者：釋居簡
朝代：宋

勇猛身心斷一支，腕頭無數火星飛。
毗盧處處開樓閣，徒效齊腰立雪時。
方上人上蔣山兼寄癡絕頑石
作者：釋居簡
朝代：宋

闢初錯向諸方求，那堪同來打爺州。
只今又入鍾阜去，從錯至錯無時瘳。
待欲商評者兩錯，只有知非無肯諾。
癡叟頑翁舊同夢，知我從來無鼻孔。
方岩侍郎得靈壁一峰名碧雲
作者：釋居簡
朝代：宋

坡陁巨璞韜玄質，壤斷虜塵天半壁。
鄉來誰試小龍文，切得一峯歸笠澤。
太湖繞山三萬頃，奇産雖多不足惜。
雲邊七十二峯青，强顔亦復無顔色。
滑膚弗受莓苔裹，素藴豈容塵土蝕。
雲升霞舉幻瑰奇，玉響金渾隨拊擊。
一從越相去悠悠，幾見吳宮春寂寂。
方岩委羽在何許，帖天弱水蓬萊隔。
泠然一瞬三萬里，風煙浩蕩尋無迹。
既伴壺中清晝長，想見袖中東海窄。
那知篆鼎銘彜外，尚餘三丈浯溪石。
擘窠不到小玲瓏，却須細細蠅頭刻。
方岩惠蕉絲布
作者：釋居簡
朝代：宋

綠趁桄榔剪，黄如柘繭抽。
海綃雲湛染，魯縞玉溫柔。
待月投清夜，炊菰夢冷秋。
直然無可報，雜佩不中酬。
方岩王侍郎江西破賊歸·其一
作者：釋居簡
朝代：宋

大厦難將一木支，駕言孺子託心期。
絕憐十八灘頭樹，不管安危管別離。
方岩王侍郎江西破賊歸·其二
作者：釋居簡
朝代：宋

左蠡揚瀾草葑湖，軸轤啣尾礙前驅。
葦航摺疊多餘地，潜伏騫騰在卷舒。
方岩許送紙不至
作者：釋居簡
朝代：宋

巾山高出慈恩寺，蜀叟貧於鄭廣文。
卷盡長廊無一葉，尚餘潑筆振孤軍。
蒼筠嫩殺空懷古，明玉方裁欠策勳。
惆悵洛陽收賈後，欲書重吊楮生文。
於潛尉陳時齋獲賊
作者：釋居簡
朝代：宋

小隊氣晶晶，平常白面生。
沈冤資大勇，凶膽折先聲。
山鬼晨猶寐，隣厖夜不驚。
歷陽窮少府，此話恐難并。
於潛張長官榮上
作者：釋居簡
朝代：宋

岞崿峰前古子男，萬家喜氣接浮嵐。
許曾蛻俗今留跡，坡爲尋僧舊駐驂。
養志不違宜膝下，去天差近似城南。
明年一縣花如錦，日日春風伴燕酣。
施當涂東洲見寄
作者：釋居簡
朝代：宋

騷吟富名流，東洲敏風雨。
小低縯綸手，聯作石鼎語。
真龍得人畏，况復射真虎。
妖蹤與怪跡，三舍亟避去。
出如一角麟，貴若五色羽。
不然六月息，扶摇快摶舉。
既作飄風行十有七日風雨倍前乃賦後篇
作者：釋居簡
朝代：宋

夏首魃爲虐，種插喧戽車。
駸駸六七月，原野皆菁華。
再拜田祖賜，熨帖海若家。
大有課水耨，小康占山畬。
因依瞻江雲，西北起礮車。
歸來省戶牖，綢繆亟撐叉。
須臾眂溝壍，揞塞深搔杷。
大塊果噫欠，天闊誰能遮。
水立十丈渾，吹沙復流沙。
江海尚若此，柰此箇稌花。
再駕纔浹旬，怒很尤雄夸。
簷聲挾霶𩃱，谷口應𲭕谺。
豈其發育初，繼以肅殺加。
吹噓咸失中，刑賞仍過差。
鄉來赤壁火，萬艘沈碧涯。
鬼操逃天誅，不勦殘賊芽。
巽二死餘責，噬臍徒咨嗟。
矯矯水中龍，浮硤千萬艖。
尺箠笞獨夫，鼎足成一家。
至今說蜚廉，慷慨徒拜嘉。
云胡艱難際，狂暴相紛拏。
耕夫日懸懸，饁媼霜髿髿。
欲刈爭淬鐮，欲穫競整耞。
私償憂并吞，官輸虞扑撾。
妄冀豐民天，仰天號且呀。
反吹果何道，身正心不瑕。
譊譊沸蒭蕘，靜默宜無譁。
聰明弗遐棄，試以置齒牙。
千慮貴一得，何必棼於麻。
更詰姬旦鬼，勿謂東山賒。
日者
作者：釋居簡
朝代：宋

惡月懸弧豈好兒，衣冠聊復換伽黎。
聽言易感人人信，不信田文善相齊。
日者鶴軒
作者：釋居簡
朝代：宋

令威不在鶴軒先，華表歸來是幾年。
試向青田問休咎，不知何日去乘軒。
早行
作者：釋居簡
朝代：宋

鵯鴂初聲戒趣裝，强携瘦影度重岡。
畏途政爾吳牛喘，誤把殘蟾作夕陽。
早課
作者：釋居簡
朝代：宋

井花嫩煮熨梅花，先酌芳甘注佛茶。
冷淡工夫相次了，却留窗日看橫斜。
早過湖
作者：釋居簡
朝代：宋

喚得航船傍采菱，柳橋竹榭曙煙深。
船頭驚起蜻蜓睡，欲立還飛到湧金。
昌誦蓮經一日十二部滿十三萬部
作者：釋居簡
朝代：宋

十三萬部粲芬陁，奈爾猶存數量何。
回向是真精進處，動人春色不須多。
明教禪師五種不壞贊·其一
作者：釋居簡
朝代：宋

頂骨嶢然，隠若伏犀。
於烈火中，凄其廩而。
古鐵錚錚，燼餘不熱。
擊石拊石，迭中音節。
舍利團綴，素魄冏如。
湛湛凝露，累累貫珠。
豈無他人，欲見其頂。
月行太空，蛙沉坎井。
明教禪師五種不壞贊·其三
作者：釋居簡
朝代：宋

宣明心聲，若出金石。
洶湧辯河，不滲涓滴。
書獻天子，天顔屢改。
一笑歸來，此舌猶在。
韓吾不非，吾奚以爲。
壅吾不夷，吾奚以馳。
一生事了，有死無憾。
身隨劫燒，紅開菡萏。
明教禪師五種不壞贊·其二
作者：釋居簡
朝代：宋

去窒而聰，去塞而通。
於無數聲，齊萬竅風。
風止聲消，音響寂絕。
谷神不死，聽火焰說。
說無所說，聞無所聞。
烟滅灰飛，所亡者存。
以是耳根，示爾四衆。
厚德宏功，千二百種。
明教禪師五種不壞贊·其五
作者：釋居簡
朝代：宋

的的紫槵，茸茸素絲。
自幼至老，念茲在茲。
譬夫一龕，繞以十鏡。
此燈長明，一印印定。
定則離念，反而自求。
於無求中，以敏厥修。
物初有終，法無有盡。
是故此珠，橫絕煨燼。
明教禪師五種不壞贊·其四
作者：釋居簡
朝代：宋

童真出家，死於童真。
出沒卷舒，一堅密身。
嗟多欲人，曲爲欲說。
於其根中，出火自焫。
猗歟哲人，哂乃覆轍。
以古爲鑑，以身代舌。
火炎昆岡，玉石俱焚。
石付百粉，玉兮溫溫。
明遠即事
作者：釋居簡
朝代：宋

紅褪金罌子，芳騰金橘花。
物情閑態度，秋色澹韶華。
燕老遲歸思，蜂慵早退衙。
關心最幽事，輻湊在山家。
易水行贈修和謝德之高士
作者：釋居簡
朝代：宋

悠哉招隠琅琅然，畫然勇變易水寒。
槁梧語急聲欲乾，哀絲欲絕回風酸。
激昂餘地涵清圜，弗落斷崖清夜湍。
想當悲歌蓄真怒，髮立如棘衝其冠。
慨慷一死不復惜，從容按轡無求還。
投機之間不容髮，一失萬古成永嘆。
塵侵匕首壯士死，誰冩遺恨歸清彈。
謂言此曲無再彈，渾剛不敵智士肝。
腦脂蓋眼日高卧，幽憤欲平良獨難。
油然易感不易觸，徒使壯泪雙汍瀾。
琴工推琴向我言，我指何自生憂端。
物能移人不移物，安得心廣仍體胖。
欲令心廣仍體胖，不妨試作如此觀。
春柳睡鵲鴝鵒圖
作者：釋居簡
朝代：宋

麴塵縷縷鵲深棲，寫出章臺二月時。
幽響不知何處喜，一聲鴝鵒聖先知。
春江曲
作者：釋居簡
朝代：宋

十里西江日日佳，回汀曲渚艷春華。
秋來等得明如練，未必蒲花似柳花。
昭君行
作者：釋居簡
朝代：宋

楚山有美傾人國，家傍江城逐臣宅。
逐臣賦並日月明，琵琶遣入穹廬鳴。
哀彈不作胡兒語，冩漢遺音吊亡楚。
泪如鉛水濕春風，苦心只與春風訴。
曲中愁緒亂風絲，因風寄鴈雲南飛。
漢家彈作昭君怨，試問昭君別怨誰。
天生尤物天還如，仰天自笑蛾眉誤。
不如强醉枕琵琶，暫時栩栩夢還家。
昭陽未有承恩地，閼氏孰與寧胡貴。
不須頻下思家泪，漢女雄猜如阿雉。
昭臺行·其一
作者：釋居簡
朝代：宋

昭臺一鏁無開扉，君恩易隨朝露晞。
桃笙葵扇果何物，不長相保終奚爲。
人言昭臺失其所，殆不知其得其死。
當時嫁作將相妻，赤族之頃寧獨遺。
父兮久持震主威，兄也景升豚犬兒。
負芒之背潛生疑，禍萌驂乘渠莫知。
君王持心亦太薄，滋蔓不圖惟稔惡。
立無嗣續勸功臣，只書官氏標麟閣。
將軍惜子如惜金，不爲長計誠何心。
丈夫事業當驚世，區區烏足私家計。
昭臺行·其二
作者：釋居簡
朝代：宋

將軍發機陰中的，功如熟稼生螟蟘。
母儀天下極尊榮，非道得之非所得。
一朝樂去悲相隨，霜露既降風凄其。
惸惸吊景將安之，不自爲計終奚爲。
關中舊約三章法，法當夷宗讎逆節。
况復曾孫誅大臣，項背相望眉不顰。
昭臺不隔昭陽路，花落鳥啼春幾度。
麟角鳳觜皆可煎，惆悵君恩非斷弦。
時齋
作者：釋居簡
朝代：宋

易去苦難追，知幾勇不疑。
梭纔起雷澤，魚已奮天池。
夜冷梅粘雪，秋零桂著枝。
風雲與人會，先不與人期。
晚歸
作者：釋居簡
朝代：宋

晚凉初試出嚴城，雲表浮圖恰上燈。
歸櫂只知將月去，不知摇碎玉稜稜。
晚歸遇雪
作者：釋居簡
朝代：宋

集霰繽繽趁雨飄，回風籍籍委江郊。
重陰凍鎖天無畛，一眼平鋪池不坳。
直恐徑迷隨意掃，又疑竹裂带寒敲。
倚闌欲看連雲色，更待黄昏桂影交。
晚牧圖
作者：釋居簡
朝代：宋

寸繩尺箠亂山深，節制安知豎子心。
老子看牛如相馬，微茫淡墨賞遺音。
普化贊
作者：釋居簡
朝代：宋

風顛用盡到無餘，一箇棺材八箇舁。
舁出鎮州城外去，聽他木鐸自分疎。
景獻諸兄侍兩國入山
作者：釋居簡
朝代：宋

飛鞚入山深，幽從野逸尋。
閘開觀噴激，雲歛闖𡼭嶔。
茵錦蒼苔綠，油幢碧樹陰。
客兒亭最古，訪古盍重臨。
智遷晝牛
作者：釋居簡
朝代：宋

力敵難教死鬭心，墨輕毫淡柳陰陰。
莫將觝角迂奇思，只寫洪川扣角吟。